text:
Аббревиатура
Аббревиат́уралар (итал. abbreviatura, лат. brevis — ҡыҫҡа) — һүҙҙе йә һүҙбәйләнеште ҡыҫҡартып яһалған һүҙ; һүҙбәйләнешкә ингән һүҙҙәрҙең баш хәрефтәренән йә ижектәренән тора.
Аббревиатуралар ҡыҫҡартылған ҡушма һүҙҙәргә һәм инициаль аббревиатураларға бүленә[1].
Ҡыҫҡартылған ҡушма һүҙ — ул һүҙбәйләнештәге һүҙҙәрҙең беренсе элементтарынан (морфемаларҙан) яһалған һүҙ. Мәҫәлән, колхоз (коллективное хозяйство), теракт (террорсылыҡ акты).
Инициаль аббревиатуралар — һүҙҙәрҙең беренсе хәрефтәренән йә беренсе өндәренән хасил ителгән һүҙҙәр; хәрефле, өнлө һәм хәрефле-өнлөләргә бүленә. Мәҫәлән, РФ — Рәсәй Федерацияһы, БР — Башҡортостан Республикаһы, АҠШ - Америка Ҡушма Штаттары.
Йәнә акроним тип йөрөтөлгән осраҡтар була. Улар ҙа һүҙҙәрҙең беренсе хәрефтәренән яһала, ләкин хәрефләп уҡыла торған аббревиатураларҙан айырмалы (РФ — эРэФ, СССР — эСэСэСэР, ЮС — ЮэС), өнлө уҡылыш буйынса түгел, ә тотош уҡылыш буйынса ҡулланыла. Мәҫәлән, НАТО, ТАСС, НАСА, вуз.
Аббревиатураларға яҙыуҙа шартлы рәүештә ҡыҫҡартылған һүҙҙәр инә (мәҫәлән, һ. б. — һәм башҡалар, б. э. т. — беҙҙең эраға тиклем).
Әҙәбиәт[үҙгәртергә | вики-тексты үҙгәртергә]
- Ахманова О. С. Словарь лингвистических терминов — 2-е изд. — М.: Советская энциклопедия, 1969. — 608 б.
Тышҡы һылтанмалар[үҙгәртергә | вики-тексты үҙгәртергә]
- Башҡорт энциклопедияһынды аббревиатуралар
- Список аббревиатур в Русском Викисловаре
- Латинские аббревиатуры
Иҫкәрмәләр[үҙгәртергә | вики-тексты үҙгәртергә]
- ↑ Ахманова, 1969, с. 27


c: text/html

text:
Өфөлә «Башҡортостан – Рәсәйҙең баллы иле» фестивале үтәсәк
25-26 августа Өфөлә «Аҡбуҙат» алдындағы асыҡ майҙанда «Башҡортостан – Рәсәйҙең баллы иле» фестивале үтә. Үҙебеҙҙә етештерелгән продукцияны тәҡдим итеү, халыҡты сифатлы умартасылыҡ продукттары менән тәьмин итеү, республиканың баш ҡалаһы менән Башҡортостан райондары араһында эшлекле һәм мәҙәни бәйләнештәрҙе нығытыу сараның төп маҡсаты булып тора.
Фестиваль программаһы сиктәрендә 25 августа XII Республика умартасылар конкурсы, VI «Йәш умартасы» республика конкурсы һәм «Баллы Башҡортостан» күргәҙмә-йәрминкәһе ойошторола.
Фестивалде асыу тантаныһы 25 августа 10 сәғәттә башлана.

robotstxt: allowed

filter: keep


text:
Баш ҡаланың вакансиялар банкында 13 мең буш эш урыны иҫәпләнә
Өфөлә әлеге ваҡытта хеҙмәт биржаһында рәсми рәүештә теркәлгән 7200-гә яҡын эшһеҙ иҫәпләнә. Башҡортостан баш ҡалаһында эшһеҙлек кимәле 1,28 процентҡа тиң, тип хәбәр иттеләр «Башинформ» агентлығына Өфөнөң Халыҡ мәшғүллеге үҙәгенән.
Ҡаланың вакансиялар банкында бөгөн 13 мең буш эш урыны тураһында мәғлүмәт бар. Көсөргәнешлек коэффициенты, йәғни эшһеҙҙәр менән вакансиялар нисбәте 0,58-гә тиң.
Өфөнөң хеҙмәт биржаһында әлеге ваҡытта 7600-гә яҡын кеше иҫәптә тора.


text:
Башҡорт дәүләт университетының иҡтисад факультеты институт статусын алды
Башҡорт дәүләт университетының иҡтисад факультеты Иҡтисад, финанс һәм бизнес институты итеп үҙгәртелде, тип хәбәр иттеләр юғары уҡыу йортоноң матбуғат үҙәгенән.
Институт составында һигеҙ кафедра, шулай уҡ төбәктәрҙең социаль-иҡтисади мәсьәләләрен тикшереү лабораторияһы, ғилми-мәғлүмәт секторы, уҡытыу бүлектәре һәм башҡа бүлексәләр бар.
Иҡтисад, финанс һәм бизнес институты директоры итеп иҡтисад фәндәре кандидаты, доцент Рөстәм Ахунов тәғәйенләнде.
Университеттың иҡтисад факультеты 1988 йылда география факультеты бүлексәһе итеп булдырылды, 1992 йылда үҙ аллы бүлек итеп үҙгәртелде. Бөгөнгө көндә бында ике меңгә яҡын студент белем ала, йөҙҙән ашыу уҡытыусы, шул иҫәптән 14 фән докторы, 70-кә яҡын фән кандидаты, БР Фәндәр академияһының ике академигы эшләй.


text:
Мәғариф буйынса республика август кәңәшмәһе 27 августа үтәсәк
Башҡортостанда мәғариф буйынса республика август кәңәшмәһен 27 августа үткәреү планлаштырыла. Быйыл ҙур кәңәшмә Өфөлә үтәсәк. Был хаҡта «Башинформ» агентлығына БР мәғариф министры Әлфис Ғаязов хәбәр итте.
— «Динамикала үҫешеүсе мәғариф – тотороҡло үҫешеүсе төбәк» — был әлеге уҡытыусылар форумының темаһы, — тине ведомство башлығы. – Быйыл унда юғары һәм урта махсус уҡыу йорттары уҡытыусылары, ғалимдар ҡатнашасаҡ. Көндөң тәүге яртыһында дискуссия майҙансыҡтары үтәсәк, төштән һуң Конгресс-холл бинаһында пленар ултырыш була.


text:
Башҡортостанда ужым культуралары торошо хәүефләндермәй
Ҡышҡы һыуыҡтар төбәктә 85,2 мең гектар майҙанда сәселгән ужым культураларының 15 процентын һәләк иткән. Башҡортостан Республикаһы Ауыл хужалығы министрлығынан аңлатыуҙарынса, был сағыштырмаса ҙур һан түгел — 20 процент ужым шытымдарының һәләк булыуы ла хәүефле һаналмай.
Белгестәр фекеренсә, ҡарҙың тиҙ иреүе һәйбәт. Ләкин тупраҡтың һыуланыуы йәнә бер ауырлыҡ тыуҙыра. Әгәр һыу ер өҫтөндә йыйылһа, был сәсеүгә зыян килтерәсәк. Ауыл хужалығы биләмәләрен һыу баҫыуы арҡаһында һәләк буласаҡ ужым культураларының артыуы мөмкин.


text:
Абсолют монархия
Абсолют монархия (лат. absolutus — тулы, шартһыҙ) — дәүләттең тулы власы (закон сығарыу, башҡарыу, суд, ҡайһы саҡта дини) бер кеше ҡулында булған монархияла идара итеү формаһы. Монархия — диктатура һәм республиканан алда килгән идара итеү формаһы. Монархияны XVIII быуатҡа тиклем барлыҡҡа килгән барлыҡ дәүләт тә кисерә.
Үҙенсәлектәре[үҙгәртергә | вики-тексты үҙгәртергә]
Абсолют монархияла власть үҙәктә туплана, бюрократия аппараты, даими армия, полиция, социаль ҡатлам тармаҡтары үҫешә. Көнбайыш Европала абсолют монархияның иң көслө сағы XVII—XVIII быуатҡа тура килә. Рәсәйҙә абсолютизм XVIII—XX быуат башына тура килә.
Хәҙерге заман[үҙгәртергә | вики-тексты үҙгәртергә]
Хәҙерге заманда бер ниндәй шартһыҙ 6 дәүләтте абсолют монархия тип атап була: Бруней, Сәғүд Ғәрәбстаны, Оман, Ҡатар һәм Ватикан.
Берләшкән Ғәрәп Әмирлеге — 7 абсолют монархиянан торған федератив дәүләт.
Ватикан хәҙерге замандағы берҙән-бер теократик монархия.


text:
Фото:
Мордовия балалары Башҡортостанда ял итәсәк
Фото:
131 бала – Мордовия интернаттары тәрбиәләнеүселәре —Башҡортостанға килде. Бында, «Өфө приборҙар эшләү производство берекмәһе» федераль дәүләт унитар предприятиеһының ҡала ситендәге һауыҡтырыу лагерында, улар йәй аҙағынаса буласаҡ, сәләмәтлеген нығытасаҡ, алдағы уҡыу йылына көс туплаясаҡ.
Нимәһе мөһим — балалар менән бергә Мордовиянан оҙатыусылар сифатында килгән педагогтар республикала булған араға лагерға эшкә алынған. Вожатыйҙар урындағы студенттар иҫәбенән тупланған.
«Известия Мордовии» гәзитенән хәбәр итеүҙәренсә, йәйгеһен балалар йорттары һәм интернат тәрбиәләнеүселәре ғәҙәттә балалар лагерҙарында йәшәй. Әммә янғын хәүефе арҡаһында төбәктә уларҙы эвакуациялау тураһында ҡарар ителә. Йәй аҙағына тиклем балаларҙы үҙҙәрендә ҡабул итеү тәҡдиме менән Мордовияға Волга буйы федераль окугының бар төбәге, шулай уҡ Ленинград һәм Волгоград өлкәләре мөрәжәғәт иткән.
Дүшәмбе көндө интернатта тәрбиәләнгән 70 бала автобустарҙа Һамар өлкәһенең Красноярский районында урынлашҡан «Космос-2» лагерына уңышлы барып еткән. Балалар ялы буйынса бөтә сығымдарҙы өлкә бюджеты үҙ өҫтөнә алған.
Ошо уҡ көндө Мордовиянан 131 бала Башҡортостанға ял итеүгә оҙатыла. Балаларҙы ташыу «Рәсәй тимер юлдары» асыҡ акционерҙар йәмғиәте иҫәбенә башҡарылған. Куйбышев тимер юлы начальнигы Сергей Кобзев үҙенә мөрәжәғәт иткәндән һуң тиҙ арала Мордовия үҫмерҙәренә өс тағылма вагон бүлеү тураһында ҡарар итә һәм улар Мәскәүҙән ебәрелә.
— Балаларыбыҙҙы ҡабул иткән төбәк башлыҡтарына — Владимир Владимирович Артяковҡа һәм Рөстәм Зәки улы Хәмитовҡа, беҙгә ярҙам иткәндәрҙең барыһына ла ихлас рәхмәтебеҙҙе белдерәбеҙ, — ти Мордовия Республикаһы мәғариф министрының беренсе урынбаҫары Татьяна Каргина. –Урман янғындары менән бәйле хәл-ваҡиғалар хафаландырғанға күрә, балаларҙы эвакуацияларға ҡарар ителде.


text:
Нефтекамала романс башҡарыусылар конкурсы үтәсәк
Киләһе аҙнала, 24 -25 ноябрҙә, Нефтекама ҡалаһында “Романсиада -2009” республика романс башҡарыусылар конкурсы булып үтәсәк. Унда профессиональ йырсыларҙан тыш, ун ике йәштән башлап үҙешмәкәр башҡарыусылар ҙа ҡатнаша ала.
Ижади бәйге өс номинация буйынса үткәрелә: “профессиональ башҡарыу”, “ үҙешмәкәр башҡарыу”, “рус романсы өмөтө”. Был конкурсҡа республиканың романстарҙы иң яҡшы башҡарыусылар йыйыласаҡ.
Конкурсты асыу һәм уның беренсе туры 24 ноябрҙә 15 сәғәттә Балалар музыка мәктәбендә була, икенсе тур – шул уҡ көндө 18 сәғәттә, финал туры – 25 ноябрҙә 12 сәғәттә үткәреләсәк.
Конкурсты тантаналы ябыу һәм гала-концерт 25 ноябрҙә 19 сәғәттә “Нефтселәр” мәҙәниәт һәм ижад һарайында үтәсәк.


text:
Сипылдауыҡ
Сипылдауыҡ, ҙур ҡарлуғас, ялан-ҡарлуғасы (степная тиркушка)
Күгәрсендән бәләкәйерәк. Оҙон тар ҡанатлы ҡош. Парлашып һәм күмәкләшеп йөрөйҙәр. Ҡойроғо айырсалы. Ҡойроҡ өҫтө, ҡорһағы аҡ, һырты ҡара-көрән. Түше ерән. Тамағындағы асыҡ һарғылт ерән тап ҡара һыҙат менәң уратылған. Суҡышы ҡара, ауыҙының сите ҡыҙыл, аяҡтары ҡара. Ҡарлуғастан байтаҡ ҙур булыуы менән айырыла.
Тауышы яңғырауыҡлы: «пийп-пийп-пийп» йәки «керр».
Батҡыллы йылға һәм күл буйҙарында йәшәй. Төп аҙығы — сиңерткә, башҡа бөжәктәр менән дә туҡлана. Күсмә ҡош. Урыны менән киң генә таралған. Ояһы ерҙә. һарғылт көрән һәм ҡара төртөктәр, сыймалаҡтар менән ҡапланған 2—3 бөртөк һарғылт йомортҡаһы була.


text:
Башҡорт дәүләт педагогия университеты «Тәрбиәгә бала алған ата-әсәләр мәктәбе» исемле яңы проект башлай
М.Аҡмулла исемендәге Башҡорт дәүләт педагогия университетында 10-22 июндә «Тәрбиәгә бала алған ата-әсәләр мәктәбе» исемле социаль проект тормошҡа ашырыласаҡ. Өҫтәмә белем биреү программаһын квалификация күтәреү һәм һөнәргә ҡайтанан әҙерләү институты менән берлектә социаль-гуманитар факультеттың социаль педагогика кафедраһы әҙерләгән.
БДПУ-ның матбуғат үҙәгенән хәбәр итеүҙәренсә, ата-әсәләр мәктәпкә райондар менән төҙөлгән килешеүҙәр нигеҙендә ҡабул ителә. Тәрбиәгә бала алыу тураһындағы ғариза менән райондың тейешле структураларына мөрәжәғәт иткән граждандар курстарға йүнәлтелә. Бөгөнгө көнгә бындай килешеүҙәр Өфө һәм Әбйәлил райондары менән төҙөлгән һәм бер төркөм йыйылған да инде. Ата-әсәләр өсөн курстарҙа уҡыу – бушлай, әммә һәр береһенә БР Мәғариф министрлығы бюджетынан 8 мең һумға яҡын аҡса бүленә.
Юғары уҡыу йортонан билдәләүҙәренсә, «Тәрбиәгә бала алған ата-әсәләр мәктәбе» бындай ғаиләләргә психологик, юридик, консультацион ярҙам алырға мөмкинселек бирәсәк. Белгестәрҙән тыш, дәрестәрҙе Башҡортостанда Бала хоҡуҡтары буйынса вәкил Светлана Скоробогатова, шулай уҡ тәжрибәле ата-әсәләр үткәрәсәк.


text:
Өфөлә киҙеү буйынса карантин өлөшләтә оҙайтылды Фото: Олег Яровиков
Өфөлә киҙеү буйынса карантин өлөшләтә оҙайтылды
Өфөлә киҙеү буйынса карантин өлөшләтә оҙайтылды Фото: Олег Яровиков
ӨФӨ, 2016 йыл, 10 февраль. /«Башинформ» мәғлүмәт агентлығы, Эльмира Сабирова/.
Өфө мәктәптәрендә 1-4 класс уҡыусылары өсөн карантин 14 февралгә тиклем оҙайтылды. 15 февралдә уҡыу башлана, тип хәбәр иттеләр ҡала мәғариф идаралығында «Башинформ» агентлығына.
Урта һәм өлкән класс уҡыусылары 11 февралдә уҡый башлай.
Иҫегеҙгә төшөрәбеҙ, 1-11 класс уҡыусылары 29 ғинуарҙан пландан тыш каникулда.


text:
Уртаса эш хаҡы Өфөлә 22 меңгә етте
Ағымдағы йылдың тәүге дүрт айы йомғаҡтары буйынса уртаса эш хаҡы кимәле Өфөлә 21 960 һум тәшкил итте. Был хаҡта ҡала хакимиәтендә үткән оператив кәңәшмәлә ҡала башлығы Павел Качкаев хәбәр итте.
Бер йылда уртаса айлыҡ эш хаҡы Өфөлә яҡынса һигеҙ процентҡа артҡан. Сағыштырыу өсөн: 2010 йылда көҙөн ул 21 165 һумға тиң ине. Ул ваҡытта Өфө ошо күрһәткес менән, уртаса эш хаҡы кимәле буйынса Екатеринбург һәм Новосибирскиҙан ғына ҡалышып (Мәскәү һәм Санкт-Петербургты иҫәпкә алмағанда), миллионлы халҡы булған ҡалалар араһында өсөнсө урын алғайны.


text:
Презентация Презентация А.Игебаев
prezentaciya_a.igebaev.ppt
- Размер: 1.9 Mегабайта
- Количество слайдов: 7
Описание презентации Презентация Презентация А.Игебаев по слайдам
Абдулхаҡ Хажмөхәмәт улы Игебаев 1930 йылдың 2 июлендә Баймаҡ районы Күсей ауылында тыуған. 1946 йылда Темәс педучилищеһын тамамлай. 1946-1950 йылдарҙа Өфө пединститутында уҡый. “Йәшлек йыры” тигән беренсе шиғырҙар йыйынтығы 1954 йылда донъя күрә. Уның утыҙҙан ашыу шиғырҙар йыйынтығы баҫылып сыҡҡан.
Абдулхаҡ Игебаев – Башҡортостандың халыҡ шағиры, Салауат Юлаев Дәүләт премияһы лауреаты.
Һаумы, урман, һаумы, туғай, Һаумы, буй етмәҫ ҡая, Ҡар аҫтынан шытып сығып, Яҙ сәләмен алып килгән Мин – зәңгәр умырзая.
Үҙем нескә генә сәскә, Әммә йөрәгем сая, Һалҡын боҙ ҡатламын тишеп, Сал Уралға тамыр йәйгән Мин – нәфис умырзая!


text:
Башҡорт режиссерының спектакле йәш режиссерҙарға ярҙам итеү буйынса бөтә Рәсәй конкурсында еңеү яуланы
ӨФӨ, 2015 йыл, 24 июль. /«Башинформ» мәғлүмәт агентлығы, Ләйлә Аралбаева/.
Башҡорт режиссеры Айҙар Зарипов Рәсәйҙең Мәҙәниәт министрлығы ҡарамағындағы йәш режиссерҙарға ярҙам итеү буйынса ойошторолған конкурстың 20 еңеүсеһе исемлегенә инде. Уның «Мөхәббәт һәм гамма» (Ҡырмыҫҡа иләүе) спектакле иң яҡшыларҙың береһе тип табылды. Спектакль киләһе миҙгелдә Салауат дәүләт башҡорт драма театры сәхнәһендә ҡуйыласаҡ.
Конкурста ҡатнашыу өсөн бөтәһе 55 ғариза тапшырылған. Тауыш биргәндә бәйгелә беренсе тапҡыр ҡатнашыусы, балалар өсөн спектаклдәр ҡуйыусы йәш режиссерҙарға, шулай уҡ төбәк һәм бәләкәй ҡалаларҙың театрҙарында күрһәтелгән сәхнә әҫәрҙәренә өҫтөнлөк бирелгән.
Айҙар Зарипов — актер, режиссер, заманса драматургия һәм режиссура буйынса республика семинар-лабораторияһында ҡатнашыусы. «Мөхәббәт һәм гамма» пьесаһын йәш драматург Дамир Йосопов яҙған. Иҫегеҙгә төшөрәбеҙ, 2014 йылдан Заманса драматургия үҙәге Башҡортостандың Мәҙәниәт министрлығы һәм Театр эшмәкәрҙәре союзы булышлығында заманса драматургия һәм режиссура буйынса республика семинар-лабораторияһын үткәрә.


text:
Быйыл һеҙҙең яратҡан баҫмағыҙ, айырылмаҫ дуҫығыҙ – “Башҡортостан” гәзите 100 йыллыҡ олпат юбилейын билдәләй. Бер быуатлыҡ тарихында ниҙәр генә күрмәне һәм нимәләр генә кисермәне ул. Төрлө дәүерҙең ажар дауылдарына бирешмәй, заман уттарында көймәй бөгөн дә халҡыбыҙға тоғро хеҙмәт итә баҫмабыҙ. Тарих биттәренә теркәлеп ҡалған ҡайһы бер юлдарҙы бөгөн һеҙҙең иғтибарға тәҡдим итәбеҙ.
Быйыл һеҙҙең яратҡан баҫмағыҙ, айырылмаҫ дуҫығыҙ – “Башҡортостан” гәзите 100 йыллыҡ олпат юбилейын билдәләй. Бер быуатлыҡ тарихында ниҙәр генә күрмәне һәм нимәләр генә кисермәне ул. Төрлө дәүерҙең ажар дауылдарына бирешмәй, заман уттарында көймәй бөгөн дә халҡыбыҙға тоғро хеҙмәт итә баҫмабыҙ. Тарих биттәренә теркәлеп ҡалған ҡайһы бер юлдарҙы бөгөн һеҙҙең иғтибарға тәҡдим итәбеҙ.
Тәүҙә барыһы ла Аҡмулла майҙанында йәштәрҙең башланғысы менән ойошторолған “Яратҡан уҡыу йортом, тыуған көнөң менән!” тигән флешмобты тамаша ҡылды, шулай уҡ йыр-бейеү, көй-моңдар һәр кемдең күңеленә хуш килде.
— Әйттем бит, беҙгә тағы киләһегеҙ әле, тип. Бына осраштыҡ та.
Шулай ҡаршы алды беҙҙе Роза апай. Ә мин уның теге саҡта әйткән һүҙҙәрен хәтеремдә лә ҡалдырмағанмын.


text:
Фото:
Дондағы Ростовта Өфө архитекторҙары проекты еңгән
Фото:
Республиканың «Башкиргражданпроект» проект институты Дондағы Ростовта спорт-тамаша комплексын төҙөүгә иң яҡшы архитектура-ҡала төҙөлөшө концепцияһы ябыҡ конкурсында еңеп сыҡҡан. Конкурста Рәсәйҙән йәмғеһе ете предприятие ҡатнашҡан. Был Мәскәү, Өфө, Дондағы Ростов, Екатеринбург, Ҡазан компаниялары. Өфө архитекторҙары проекты иң уңышлыһы тип табылған.
«Башинформ» агентлығына «Башкиргражданпроект»тың беренсе оҫтаханаһы начальнигы Алевтина Заһиҙуллинаның хәбәр итеүенсә, комплекс һигеҙ мең тамашасыға иҫәпләнгән. Был дөйөм майҙаны 43 мең квадрат метрлыҡ алты ҡатлы ҡоролма. Унда һәр төрлө спорт төрҙәре менән шөғөлләнеү өсөн бихисап залдар һәм башҡа бүлмәләр, шул иҫәптән ҡунаҡхана номерҙары һәм матбуғат үҙәге лә ҡаралған. Шулай уҡ 150 автомобилгә иҫәпләнгән ике парковка урыны бар. Проекттың дөйөм смета хаҡы бер миллиард һумдан ашыу.
Алевтина Заһиҙуллина әйтеүенсә, комплекс төҙөлөшө киләһе йыл башынан да иртәрәк башланмаҫ, моғайын.


text:
Башҡортостан Рәсәйҙең иң ҡунаҡсыл ун төбәге исемлегенә ингән
Башҡортостан ҡунаҡсыллыҡ кимәле буйынса Рәсәй төбәктәре исемлегендә етенсе урын алды. Төбәктәр рейтингыһын Рәсәй дәүләт сауҙа-иҡтисад университеты иҫәпләп сығарған, тип хәбәр итә РБК-рейтинг. 2006 йылдан 2009 йылға тиклем Башҡортостанда ҡунаҡсыллыҡ өлкәһендәге түләүле хеҙмәттәрҙең дөйөм күләме 23320 миллион һумдан ашып киткән. Ошо арала ҡунаҡсыллыҡ өлкәһендә күрһәтелгән хеҙмәт күләмдәре 8,63 процентҡа артҡан.
Рейтингыла беренсе урында — Мәскәү. Уның артынса курорттар төбәге — Краснодар крайы килә. Өсөнсө урын төньяҡ баш ҡалала – Санкт-Петербургта. Артабан Мәскәү, Свердловск өлкәләре һәм Ставрополь крайы урынлашҡан. Етенсе урын – Башҡортостанда.
Туриндустриялағы иң «ҡунаҡсыл булмаған» субъекттарға килгәндә иһә, был исемлеккә Тыва Республикаһы, Ҡалмыҡстан Республикаһы һәм Чукотка автономиялы округы эләккән.
Рейтинг төҙөгәндә ҡунаҡсыллыҡ өлкәһендәге түләүле хеҙмәттәр күләме күрһәткестәре иҫәпкә алынған (2006-2009 йылдарҙа ҡунаҡханаларҙа, туристарҙы урынлаштырырлыҡ башҡа урындарҙа күрһәтелгән хеҙмәттәр, санатор-һауыҡтырыу хеҙмәттәре). Иҫәпләү барышында Росстат материалдары файҙаланылған. Иҫәп-хисапты Рәсәй дәүләт сауҙа-иҡтисад университеты эксперттары башҡарған.


text:
Рөстәм Хәмитов башҡорт интеллигенцияһы менән бергә филармонияның 72-се миҙгелен астыФото: Андрей Старостин
Рөстәм Хәмитов башҡорт интеллигенцияһы менән бергә филармонияның 72-се миҙгелен асты
Рөстәм Хәмитов башҡорт интеллигенцияһы менән бергә филармонияның 72-се миҙгелен астыФото: Андрей Старостин
Башҡортостан Президенты хәләл ефете менән шишәмбелә Башҡорт дәүләт филармонияһының быйылғы миҙгелдәге беренсе тамашаһына килде, өҫтәүенә, залға Рөстәм Хәмитов администраторға алдан һатып алынған билеттарын күрһәтеп инде.
Йола буйынса йыйылма концерт әҙерләнгән ине: режиссерҙар ике бүлектә филармония артистары эшләгән жанрҙар төрлөлөгөн күрһәтергә тырышҡан: эстрада һәм фольклор, башҡорт һәм рус классикаһы, джаз һәм халыҡ бейеүҙәре.
Башҡорт дәүләт филармонияһы — милли мәҙәниәтте үҫтереү һәм пропагандалау, шулай уҡ ҡала башҡорттары интеллигенцияһының осрашыу урыны. Концерттың бығаса булғандарынан бер нәмә менән дә айырылмауына ҡарамаҫтан — VIP-персона килеүе тураһында бында һуңғы минутта ғына билдәле булды, зал тулы һәм тамашасыларҙың күбеһе йәштәр ине.
Хөсәйен Әхмәтов музыкаһы менән концертты БР милли инструменттар оркестры асты, ә эстрада джаз оркестрына уны ябыу бәхете тейҙе.


text:
Фото:
Валерий Очиров: «Именлекте тәьмин итеү өсөн бөтә саралар ҙа яҡшы»
Фото:
— Именлек – аэропорттар эшендә иң ҡәҙерлеһе һәм иң мөһиме. Әммә аэропорт хеҙмәттәре хеҙмәткәрҙәре эшмәкәрлегендә вайымһыҙлыҡ күренештәре лә күҙәтелә. Һөҙөмтәлә яуыз ниәтлеләр үҙҙәре менән теләгән бер әйберҙәрен алып үткән осраҡтар булғылай, — тип үҙ фекерен белдерҙе Берләшкән милли эшлекле авиация ассоциацияһы президенты, Советтар Союзы Геройы Валерий Очиров «Башинформ» агентлығында үткән матбуғат конференцияһында. – Быға һис тә юл ҡуйырға ярамай. Һәр кем үҙ вазифауи бурысын аныҡ үтәргә тейеш.
«Домодедово» аэропортындағы теракт менән бәйле, Валерий Очиров, именлекте тәьмин итеү өсөн бөтә саралар ҙа яҡшы, тип һыҙыҡ өҫтөнә алды. Шул иҫәптән аэропорт комплекстарында кешене үтәнән-үтә яҡтыртыусы өр-яңы приборҙар индереү ҙә. Уларҙы индергәндә нимәнелер йәшерен үткәреү бөтөнләй мөмкин булмаясаҡ.
— Бындай ҡорамалдың этикаға тап килмәүе тураһында ҡысҡырыныуҙар урынһыҙ, — тип иҫәпләй Валерий Николаевич. – Кешеләрҙең именлеге тураһында һүҙ барғанда, хис-тойғолар кәрәкмәй.


text:
Башҡортостан парламентарийҙары граждандарҙың һаулығы тураһындағы федераль закон проектының перспективаларын тикшерҙе
Башҡортостандың Дәүләт Йыйылышы – Ҡоролтайҙа һаулыҡ һаҡлауҙы модернизациялау мәсьәләләре буйынса эш кәңәшмәһе үтте. Атап әйткәндә, һүҙ граждандарҙың һаулығын һаҡлау өлкәһендә дәүләт власы органдары һәм урындағы үҙидара органдары араһында вәкиллек хоҡуҡтарын бүлгән закондар сығарыу инициативаһы тураһында барҙы. Был хаҡта республика парламентының матбуғат хеҙмәте хәбәр итә.
Мәсьәләне тикшереүҙә Дәүләт Йыйылышы рәйесе урынбаҫары Лилиә Ғүмәрова, дәүләт төҙөлөшө; социаль сәйәсәт һәм һаулыҡ һаҡлау; бюджет, һалымдар, финанстар һәм милек мәсьәләләре буйынса профилле комитеттары рәйестәре ҡатнашты.
«Рәсәй Федерацияһы граждандарының һаулығын һаҡлау нигеҙҙәре тураһында»ғы закон проектын әҙерләгән ваҡытта икенсе уҡыуға төҙәтмәләр тәҡдим ителде, улар төбәктәргә медицина ярҙамының һөҙөмтәлелек, сифат һәм хәүефһеҙлек гарантияларын һаҡлау шартында хоҡуҡтарҙы тапшырыуға бәйле мәсьәләләрҙе үҙҙәренә билдәләргә хоҡуҡ бирә.


text:
Субсидия юллаусылар арта
Республикала күрһәтелгән торлаҡ-коммуналь хеҙмәттәр өсөн түләүҙәргә субсидия юллаусылар һаны арта.
Закон буйынса айлыҡ килем йәшәү минимумынан түбән тип табылғанда коммуналь хеҙмәттәргә түләүҙәр өлөшләтә дәүләт тарафынан ҡаплана. Бынан тыш, субсидия алыу өсөн ғаиләнең дөйөм табыш күләменән 22 % торлаҡ-коммуналь хеҙмәтләндереү өсөн тотонолғанын да раҫлау мөһим.
Республика субсидиялар үҙәге белгестәре әйтеүенсә, финанс кризис осоронда дәүләт ярҙамы айырыуса ҙур әһәмиәткә эйә. Шуға ла белгестәр айлыҡ килеме түбән тип иҫәпләнгән ҡатламға субсидиялар бүлеүгә етди иғтибар бирә.


text:
Рәсәйҙә Уҡытыусы йылы символикаһын эшләүгә конкурс иғлан ителде
РФ Мәғариф һәм фән министрлығы Уҡытыусы йылы эмблемаһын һәм Рәсәй йәмғиәтендә педагог һөнәренең абруйын күтәреүгә йүнәлтелгән социаль реклама сценарийын эшләүгә асыҡ конкурс башланыуы тураһында иғлан итте.
Ведомствоның матбуғат хеҙмәте хәбәр итеүенсә, “эшләнгән символика миллионлаған рәсәйҙәрҙең күңеленә ауаздаш булырға, һәр кешенең һәм бөтә йәмғиәт тормошонда Уҡытыусының роле тураһында иҫкәртеп торорға, был һөнәрҙең юғары статусын тергеҙергә һәм шул уҡ ваҡытта Рәсәй педагогының хәҙерге заман образын булдырырға ярҙам итергә тейеш”.
Эмблема таныу һәм күрһәтеү билдәһе булып торасаҡ һәм Уҡытыусы йылы сиктәрендәге бөтә сараларҙа һәм материалдарҙа ҡулланыласаҡ.
Конкурс эштәре быйыл 15 декабргә тиклем ҡабул ителәсәк. Унда реклама һәм дизайн белгестәре, шулай уҡ педагогтарҙы, мәғариф өлкәһе хеҙмәткәрҙәрен, уҡыусыларҙы, студенттарҙы, уларҙың ата-әсәләрен индереп, киң йәмәғәтселек вәкилдәре ҡатнаша ала. Эштәрҙе ҡабул итеү һәм жюри ағзаларының уларҙы баһалауы ижади конкурстар ойоштороуға махсуслашҡан E-generator.ru интерактив система сайтында алып барыласаҡ.
Конкурста еңеүселәр ойоштороусыларҙан аҡсалата приздар аласаҡ. Уҡытыусы йылының иң яҡшы эмблемаһы (график билдә): беренсе урын – 100 мең һум, икенсе урын (ике ҡатнашыусы) – 60 мең һум, өсөнсө урын (өс ҡатнашыусы) – 30 мең һум.
Сараның генераль партнеры булып уҡыусылар һәм ата-әсәләр өсөн Ҙур тәнәфес интернет-порталы сығыш яһаясаҡ. Бында бөтә эштәр Уҡытыусы йылының «Иң яҡшы эмблемаһы» (график билдә) номинацияһында урынлаштырыласаҡ. Интернет-тауыш биреү һөҙөмтәләре буйынса иң яҡшы эмблема билдәләнәсәк һәм махсус приз тапшырыласаҡ.


text:
Декабрҙә предприятиеларҙың акциялар пакетын һатыу буйынса аукциондар үтәсәк
Башҡортостан Республикаһы Ер һәм мөлкәт мөнәсәбәттәре министрлығы хужалыҡ итеүсе субъекттарҙың Башҡортостандың дәүләт милкендә булған акциялар пакетын һатыу буйынса аукциондар үткәрә. 9 декабрҙә «Милек» асыҡ акционерҙар йәмғиәте (йәмғиәттең устав капиталының 34 проценты), «Промвентиляция» Өфө монтаж идаралығы асыҡ акционерҙар йәмғиәте (48,23%), «Орбита» сауҙа фирмаһы» асыҡ акционерҙар йәмғиәте (37,40%) һәм «Подземнефтепродукт» ябыҡ акционерҙар йәмғиәте (95,73%) аукционға ҡуйыла.
БР Ер һәм мөлкәт мөнәсәбәттәре министрлығының матбуғат хеҙмәтенән хәбәр итеүҙәренсә, 20 декабрҙә — «Башкирскагропромкомплект» асыҡ акционерҙар йәмғиәтенең устав капиталының 25 проценты, 23 декабрҙә «Башстройтранс» асыҡ акционерҙар йәмғиәтенең 20 проценты һатыуға сығарыласаҡ.
Аукциондарҙа ҡатнашыуға заявкалар БР Ер һәм мөлкәт министрлығы менән 6, 15 һәм 17 декабргә тиклем ҡабул ителә.


text:
Нурландырыу сығанаҡтарын файҙаланыусы предприятиелар паспорт алырға тейеш
Радиация-гигиена паспорты радиация хәүефһеҙлеге торошон билдәләүсе төп документ булып тора. Шуның менән бәйле, “Роспотребнадзор” идаралығы нурландырыу сығанаҡтары менән эшләүсе ойошмаларға һәм учреждениеларға 2009 йыл өсөн паспортлаштырыу үтергә кәрәклеге тураһында иҫкәртә. Кәрәкле документты 2010 йылдың 20 ғинуарынан 20 февраленә тиклем алырға кәрәк.
“Роспотребнадзор”ҙан хәбәр итеүҙәренсә, 2009 йылда, Рәсәй Фәндәр академияһының Металдарҙың ғәҙәттән тыш һығылмалылығы проблемалары институтынан һәм “Эридан-сервис” яуаплылығы сикләнгән йәмғиәтенән тыш, бөтә бындай учреждениелар ошо өлкәләге эшмәкәрлеген лицензиялау үтте.


text:
Күгәрсен районында Һабантуй бара
Күгәрсен эшсәндәре яҙғы баҫыу эштәрен республикала тәүгеләрҙән булып тамамланы. Был ваҡиғаны билдәләү уңайынан бөгөн Мораҡ янында райондың «Һабантуй–2012» байрамы үтә.
«Башинформ» агентлығына Күгәрсен район хакимиәтенең мәғлүмәт-аналитика бүлегенән хәбәр итеүҙәренсә, байрам айыҡ йәшәү рәүеше девизы аҫтында үтә: сарала спиртлы эсемлектәр һатыу һәм эсеү тыйылған.
Һабантуй барышында байрам парады, театрлаштырылған тамаша, үҙешмәкәр артистар, һауынсылар, ауыл ихаталары араһында һәр төрлө конкурстар, шулай уҡ ат сабыштары ойошторола.
Йола буйынса байрам ҙур концерт программаһын, халыҡ уйындарын һәм спорт ярыштарын үҙ эсенә ала. Бында көрәш, ҡолғаға менеү, гер күтәреү һәм армрестлинг ярыштарын күрергә мөмкин.


text:
Саҡмағош ауылы 1-се урта дөйөм белем биреү мәктәбе муниципаль бюджет дөйөм белем биреү учреждениеһы
Тема:
( III класта күрһәтелгән асыҡ дәрес,
рус мәктәбендә дәүләт теле)
Башҡарҙы: Исламғәлиева
Рәмзилә Рауил ҡыҙы.
САҠМАҒОШ – 2013
Маҡсат:
1) ҡыш тураһындағы белемдәрҙе тәрәнәйтеү, уҡыусыларҙың тәбиғәтте күҙәтеүҙәрен иҫкә төшөрөү,
2) телмәр үҫтереү, хәтерҙе нығытыу, антонимдарҙы ҡабатлау,
3) тәбиғәткә һөйөү тәрбиәләү, һаулыҡты һаҡларға өндәү.
Йыһазландырыу: м/я-“Ҡурай моңо”, “Буран улауы”, “Ҡышҡы тәбиғәт” картинаһы һәм һүрәттәр күргәҙмәһе, ребуслы мәҡәл, йомаҡ-һынамыштар,индивидуаль китапсыҡтар, “ҡар бөртөктәре”, дәрес презентацияһы-слайдтар.
Дәрес барышы.
Психологик инеш.
Ҡыңғырау шылтыраны,
Беҙ йыйылдыҡ дәрескә.
Матур итеп ултырҙыҡ
“4”-“5”-тәрҙе алырға.
Тынысландыҡ.
Уңыш ситуацияһын тыуҙырыу.
Бышылдап уҡыу минуты – индивидуаль китапсыҡтар буйынса:
I төркөм-“Мәңге бергә”, II төркөм-“Ҡыш”, III төркөм-“Ҡыйыу ҡуян”.
Интеллектуаль ҡаршылыҡ ситуацияһын тыуҙырыу.
Һәр төркөм нимә хаҡында уҡыны?
I төркөм ( халыҡтар дуҫлығы хаҡында) яуабынан һуң:
Эйе, балалар, Республикабыҙҙа 100-ҙән ашыу милләт халҡы
йәшәй. Саҡмағош районында 13-тән ашыу, мәктәбебеҙҙә – 8, ә класыбыҙҙа 3 милләт уҡыусыһы уҡый.
II төркөм- (ҡыш тураһында).
III төркөм (ҡуяндар хаҡында)
Өй эшен тикшереү:
I төркөм-1-се күнегеү(52-се бит)-һүрәт төшөрөргә (төркөм етәксеһе күргәҙмә ойоштора),
II төркөм-1-се күнегеү(52-се бит) – һөйләмдәр төҙөргә,
III төркөм – диалог төҙөргә.
Маҡсат ҡуйыу.
Йомаҡ сисеп, дәрестең маҡсатын, темаһын асайыҡ:
- Дөрөҫ. II төркөм китапсыҡтарының темаһын дауам итеп, бөгөн ҡыш хаҡында һөйләшербеҙ. Ә грамматиканан антонимдарҙы нығытырбыҙ.
VI. Маҡсатты хәл итеү.
1. Ҡыш килеүен ҡайҙан беләһегеҙ?
2. Һүҙлек эше:
3.Әҫәр өҫтөндә эш.
а) Хикәйәне тыңлау – уҡытыусының уҡыуы.
б) Үҙаллы уҡыу.
в) Сылбырлап уҡыу.
г) Йөкмәткеһе өҫтөндә эш:
- Хикәйә нимә тураһында?
- Ҡыш икәнен ҡайҙан беләһегеҙ?
- Ни өсөн шыршы моңһоу ултыра?
ғ) Һайланма уҡыу:
д) Ребуслы мәҡәл сисеү: (таҡтаға эләм)
-Балалар, текстың йөкмәткеһен ниндәй бер генә мәҡәл менән асып була икән? Ребуслы мәҡәлде сисеп беләйек әле. (Ҡыш – сафлыҡ миҙгеле.)
-Шуға күрә саф һауала күберәк йөрөргә, уйнарға кәрәк икән. Был беҙҙең һаулыҡты нығыта.
-Һүрәттәр күргәҙмәһен ҡулланып, үҙегеҙҙән сығып, әйтегеҙ әле – тышта ниндәй уйындар уйнайһығыҙ?
4. Хәҙер беҙ ҙә “ҡар бәрешле” уйнап алайыҡ. Тәүҙә грамматик материалды иҫкә төшөрәйек. Нимә ул антоним?
-Мәҫәлән: (ҡар-ямғыр, йәй-ҡыш, ай-ҡояш, сана-арба)
Уйын «Ҡар бәрешле»-«ҡар йомарлағы»н антонимдың бер һүҙе менән ырғытам, уҡыусы икенсе парын менән миңә ебәрә.
5. Күрмә диктант яҙыу: (йомшаҡ уҡыусылар – таратма материал буйынса мәҡәлдәрҙе күсерә, ижади эшләүселәр – бер мәҡәлде темаға һайлап, кескәй хикәйә-әкиәт төҙөйҙәр)
Күрмә диктантты статистик парҙар менән “Уҡытыусы”лы уйнап тикшереү.
Антонимдарҙы билдәләү.
-Мәҡәлдәр нимәгә өйрәтә?
6. Ял минуты. (“Тышта ҡар яуа” йыры хәрәкәттәр менән)
7. Тиҙәйткес өҫтөндә эш:
Ҡалын ҡарҙа ҡара ҡарға
Ҡарҡылдап китеп бара.
Ятланған тиҙәйткестәрҙе статистик парҙар менән тикшереү.
-Ҡоштарға ҡышын йәшәүе нисек?
8. “Тәҙрәләребеҙгә – ҡыш биҙәге” уйыны.
Ҡар бөртөктәренә ҡыш тураһында һынамыштар яҙылған. Уларҙы уҡып, антоним парҙарын табырға һәм тәҙрәгә беркетергә.
VII. Рефлексив анализ.
-Дәрестә нимәләр белдегеҙ?
-Үҙегеҙгә ниндәй фәһем алдығыҙ?
-Дәрес оҡшаһа-зәңгәр ҡар бөртөгөн, оҡшамаһа ҡыҙылды “осоралар”.
VIII. Йомғаҡлау. Баһалау.
IX.
Урок (башкирская литература+язык) предназначен для учителей башкирского языка и начальных классов, потому что в некоторых школах этот предмет могут вести и учителя начальных классов (кто знает башкирский язык).
Цель урока: закрепление знаний, наблюдений о зиме, грамматического материала "Антонимы"; воспитывать любовь к природе, научить детей заботиться о своем здоровье.
Урок основывается на групповую деятельность уч-ся. Были использованы башкирские народные пословицы, поговорки, загадкискороговорки; ребусы, песни, индивидуальные книжечки, игры. Урок заканчивается самооценкой обучающихся и украшением окон снежинками.
Оставьте свой комментарий:
Комментарии:↓ Показать еще коментарии ↓


text:
Башҡортостан «Китап» нәшриәте «Автограф көнө» уҙғара
ӨФӨ, 2015 йыл, 24 март. /«Башинформ» мәғлүмәт агентлығы, Ләйлә Аралбаева/.
26 мартта Зәйнәб Биишева исемендәге Башҡортостан «Китап » нәшриәте «Автограф көнө» уҙғара.
Сарала «Гөлли Мөбәрәкова. Тормошо һәм ижады» китап-альбомының, Шәйехзада Бабичтың «Весенняя песнь», Аҫылғужа Баһумановтың «Бер һыҙылды шырпы» китаптарының исем туйы үтә. Осрашыуҙа актриса Гөлли Мөбәрәкова, Таңсулпан Бабичева һәм яҙыусы Аҫылғужа Баһумановтың тол ҡалған ҡатыны Миңниса Баһуманова ҡатнаша.
Сара Өфө ҡалаһының «Мир» фирмаһы» туҡталышында урынлашҡан 4-се китапханаһында үтә (Октябрь проспекты, 9). Осрашыуға рәхим итегеҙ! Сәғәт 12-лә башлана. Инеү ирекле.


text:
Өфөлә БРИКС һәм ШОС илдәренең йәштәр форумында тәүге килешеүҙәргә ҡул ҡуйылды Фото: автор
Өфөлә БРИКС һәм ШОС илдәренең йәштәр форумында тәүге килешеүҙәргә ҡул ҡуйылды
Өфөлә БРИКС һәм ШОС илдәренең йәштәр форумында тәүге килешеүҙәргә ҡул ҡуйылды Фото: автор
ӨФӨ, 2015 йыл, 27 июль. /«Башинформ» мәғлүмәт агентлығы, Артур Басиров/.
Өфөлә БРИКС һәм ШОС илдәренең йәштәр форумында Рәсәй йәштәр союзы Көньяҡ Африка Республикаһы һәм Бразилияның ҙур йәштәр ойошмалары менән хеҙмәттәшлек тураһында килешеүҙәргә ҡул ҡуйҙы.
«Башинформ» агентлығы хәбәрсеһе менән һөйләшкәндә Рәсәй йәштәр союзы рәйесе Павел Красноруцкий килешеүҙәрҙең маҡсаты илдәр араһындағы үҙ-ара мөнәсәбәттәрҙе системалаштырыуға йүнәлтелгән тип билдәләне.
«Беҙҙә Бразилия һәм Көньяҡ Африка Республикаһы йәштәре ҡатнашҡан проекттар һәм программалар бик күп, әммә ошо проекттар ойошҡанлы булырға тейеш. Беҙ документтарға мөнәсәбәттәребеҙ формаль булһын өсөн ҡул ҡуйҙыҡ. Ошо илдәрҙәге ниндәй йәштәр ойошмаларына таяна алыуыбыҙҙы аңларға тейешбеҙ», — тине Красноруцкий
Иҫегеҙгә төшөрәбеҙ, БРИКС һәм ШОС илдәренең беренсе йәштәр форумы 26 июлдә эшләй башланы. Унда Рәсәй, Бразилия, Һиндостан, Ҡытай, Көньяҡ Африка Республикаһы, Ҡаҙағстан, Ҡырғыҙстан, Тажикстан, Үзбәкстандан йөҙҙән ашыу йәш лидерҙар ҡатнаша.


text:
Рәсәй Дәүләт Советы ултырышында
23 декабрҙә Мәскәүҙә Башҡортостан Республикаһы Президенты Мортаза Рәхимов Рәсәй Федерацияһы Дәүләт Советының һәм Рәсәй Федерацияһы Президенты ҡарамағындағы Рәсәй Федерацияһында мәғлүмәт йәмғиәтен үҫтереү буйынса Советтың берлектәге ултырышында ҡатнашты.
Ултырыш Ҙур Кремль һарайының Георгий залында Рәсәй Президенты Дмитрий Медведев рәйеслегендә үтте.
Дәүләт Советында федераль һәм төбәк кимәлдәрендә “электрон хөкүмәт”те үҙләштереү һөҙөмтәләре һәм 2010-2011 йылдарҙа Рәсәйҙә мәғлүмәт йәмғиәтен үҫтереү мәсьәләләре тикшерелде.
Ултырышта Д.А. Медведев 2015 йылға бөтә дәүләт хеҙмәттәрен электрон төргә күсереү зарурлығы хаҡында белдерҙе. Рәсәй Президенты, стратегик мәғлүмәт технологиялары – ил үҫешенең мөһим йүнәлештәренең береһе ул, тип билдәләне. “Ниһайәт, декабрҙә Берҙәм дәүләт хеҙмәттәре порталының асылыуы ҡыуаныслы. Әммә әлеге этапта ул берҙәм дәүләт белешмәһе булараҡ ҡына эш итә. Был насар түгел, ләкин был ғына аҙ”, – тине ил Президенты.
Д.А. МЕдведев әйтеүенсә, “электрон хөкүмәт”те ғәмәлгә индереү буйынса билдәле бер алға китешкә өлгәшелде. Әммә бер ниндәй ҙә ҙур үҙгәрештәр булманы.
— Кешеләр әүәлгесә белешмәләр һәм яраштырыу ҡағыҙҙары алыу өсөн сиратта тора, теге йәки был власть органына бер үк мәсьәлә буйынса күп тапҡырҙар мөрәжәғәт итергә мәжбүр, — тигән тәнҡит белдерҙе Д.А. Медведев.
Ултырышта ҡатнашыусыларҙың федераль һәм төбәк кимәлдәрендә “электрон хөкүмәт”те ғәмәлгә индереү буйынса эше тураһында сығыштары ла тыңланды.
Башҡортостан Республикаһы Президенты илде һәм төбәктәрҙе мәғлүмәтләштереү буйынса бөтә дәүләт власы органдары эшен көсәйтеү мөһимлеген билдәләне. Мортаза Рәхимов әйтеүенсә, Башҡортостанда электрон хөкүмәт системаһына күсеү буйынса байтаҡ саралар үткәрелә.
— Заманса идара итеү системаһы булмай тороп, иҡтисадты яңыртыуға өлгәшеү мөмкин түгел. Электрон хеҙмәттәр системаһына күсеү – ул экзотика түгел, ә заман талабы, тип дөрөҫ билдәләне Рәсәй Президенты, - тине М.Ғ. Рәхимов.
Бөгөн Башҡортостанда “электрон” хеҙмәттәр күрһәтеү системаһының төп элементтары: дәүләт власы органдары порталы, дәүләт хеҙмәттәре сайты, дәүләт һатып алыуҙары порталы, төбәк раҫлау үҙәге, ведомство-ара мәғлүмәттәр бәйләнеше системаһы, күп функциялы үҙәк, мәғлүмәт киоскылары (инфоматтар) һәм электрон карта булдырылды. Социаль картаны ғәмәлгә индереү буйынса программа уңышлы эшләй. Ул ете ҡушымтаны үҙ эсенә ала. Башҡортостанда дәүләт хеҙмәттәрен электрон форматҡа күсереү буйынса эште айырым структура көйләйәсәк. Әле республикала Волга буйы федераль округының “Граждандар хеҙмәтенең асыҡлығын, граждандарҙың дәүләт хеҙмәткәрҙәренә ышанысын арттырыу” “пилот” проекты тормошҡа ашырыла башланы. Башҡортостан алдына граждандар хеҙмәте асыҡлығын, граждандарҙың дәүләт хеҙмәткәрҙәренә ышанысын арттырыу буйынса эксперименталь проект ойоштороу бурысы ҡуйылды. Кадрҙар эше практикаһына мәғлүмәт технологияларын ғәмәлгә индереү, хеҙмәттәрҙе электрон формала тормошҡа ашырыу күҙаллана.
М.Ғ. Рәхимов фекеренсә, Башҡортостанда мәғлүмәт йәмғиәтен артабан үҫтереү өсөн тәүшарттарҙың бөтәһе лә бар.


text:
Эшҡыуарҙар республика Президентына тәҡдимдәр пакеты әҙерләй
Башҡортостан Республикаһы Эшҡыуарлыҡ ойошмалары ассоциацияһында бәләкәй һәм урта бизнес йәмәғәт берекмәләре вәкилдәренең эш осрашыуы үтте. Өфө, Бәләбәй һәм Стәрлетамаҡтан килгән делегациялар иң күләмлеләрҙән ине. Модератор булып БР Эшҡыуарлыҡ ойошмалары ассоциацияһы Советы рәйесе Алексей Щербацкий сығыш яһаны.
Эшҡыуарҙар хоҡуҡтарын көйләгән ҡануниәтте камиллаштырыу буйынса тәҡдимдәр пакетын әҙерләү осрашыуҙың төп маҡсаты ине. Был проект республика Президенты Рөстәм Хәмитовҡа тапшырыласаҡ, тип хәбәр итте Ассоциацияның матбуғат хеҙмәте.
Фекер алышыу барышында бәләкәй биззнесҡа дәүлә ярҙамын камиллаштырыу, бизнес-инкубаторҙар һәм технопарктар ойоштороу, дәүләт заказы, электр һәм газ селтәрҙәренә тоташыу, тарифтар билдәләү, халыҡ-художество кәсептәрен үҫтереү, эске туризмды үҫтереү кеүек йүнәлештәр буйынса эш төркөмдәре булдырыу тураһында ҡарар ҡабул ителде.
Фекер алышыуҙа БР Сауҙа-сәнәғәт палатаһы рәйесе урынбаҫары Алексей Никин, Башҡортостан республика юридик компаниялар ассоциацияһы рәйесе Владимир Вишневский, «Мехатрон» инжиниринг компанияһының генераль директоры Мөҙәрис Шиһабетдинов, Өфө эшҡыуарҙары берләшмәһе Советы рәйесе Ольга Одинокова, «Павловка» туристик тау саңғыһы үҙәге» яуаплылығы сикләнгән йәмғиәтенең идара итеү компанияһы генераль директоры Раил Ғәзизов, БР Кредит ойошмалары ассоциацияһы рәйесе Айҙар Зөбәйеров, «Эшлекле Рәсәй» Дөйөм Рәсәй йәмәғәт ойошмаһының Башҡортостан төбәк бүлексәһе рәйесе Рафаэль Мәрҙәншин әүҙем ҡатнашты.
Бында әйтелгән бар тәҡдимдәр ҙә дөйөмләштереләсәк һәм республика бизнес берләшмәһенең эшҡыуарлыҡ өлкәһендә ҡануниәтте камиллаштырыу буйынса тәҡдимдәр пакетын әҙерләүгә нигеҙ буласаҡ.


text:
Хәйбулла районында «Мираҫ. Наследие» муниципаль телеконкурсы старт алды
Хәйбулла районында «Мираҫ. Наследие» муниципаль телевизион конкурсы старт алды.
Илдә иғлан ителгән Рәсәй тарихы йылына арналған конкурс райондың ауыл биләмәләре араһында үтәсәк. Уны ойоштороусылар булып муниципаль район хакимиәте, Аҡъяр телерадиотапшырыуҙар студияһы һәм райондың тарихи-крайҙы өйрәнеү музейы сығыш яһай.
Бәйге 2012 йылдың 1 февраленән 1 октябренә тиклем «Художестволы үҙешмәкәрлек смотры» һәм «Тарихи-крайҙы өйрәнеү йүнәлеше» номинацияларында үтәсәк. Тәүҙә иң яҡшылар һәр ауылда билдәләнәсәк, бынан һуң конкурстың район этабы үтәсәк.
«Художестволы үҙешмәкәрлек смотры» номинацияһында ижади коллективтар жюри хөкөмөнә 1812 йылғы Ватан һуғышына бағышланған концерт номерҙарын тәҡдим итәсәк. Коллективтарҙың сығыштары муниципаль телевидение аша күрһәтеләсәк.
«Тарихи-крайҙы өйрәнеү йүнәлеше» номинацияһында һәр ауыл үҙенең мираҫы – тарихи, архитектура, тәбиғәт, рухи-мәҙәни ҡомартҡыларын, милли мәҙәниәт үҫешенә бәйле йолаларын, һуғыш ваҡиғаларына ҡағылышлы тарих биттәрен тәҡдим итәсәк.
Конкурста ҡатнашыусылар материал тупларға, экспедициялар үткәрергә, тарихи-крайҙы өйрәнеү маршрутын төҙөргә, урындағы йолалар, тарихи урындар буйынса йыйынтыҡ әҙерләргә, фото һәм видео-материалдарҙы ҡулланып, картотекалар эшләргә тейеш. Конкурс эштәрендә тарихи объектты һаҡлап ҡалыу һәм уны нығытыу буйынса эшмәкәрлек сағылырға тейеш.
Бәйгелә еңеүсе ауылдар муниципаль район хакимиәтенең аҡсалата премияһы менән бүләкләнәсәк. Конкурс йомғаҡтары буйынса урындағы телевидение фильм төшөрөргә ниәтләй.


text:
Фото:
Башҡортостанда сусҡаларҙың африка тағунын индермәүгә ҡаршы саралар күрелә
Фото:
Башҡортостанда сусҡаларҙың африка тағуны ауырыуын республика территорияһына индермәү өсөн саралар күрелә. «Башинформ» агентлығына БР Ветеринария идаралығы начальнигы Баязит Ғәлимовтың хәбәр итеүенсә, зарарланыу осраҡтары асыҡланмаһа ла, төбәктә хәл көсөргәнешле булып ҡала.
— Сусҡасылыҡ предприятиеларына ҙур иғтибар бирелә, — тип белдерҙе ул. Уларҙа санитар режим күҙәтелә, тикшереүҙәр алып барыла һәм малдарға профилактик вакцинация үткәрелә.
Бөгөнгө көндә республикала башҡа төбәктәрҙән, айырыуса Рәсәйҙең көньяғынан сусҡалар ҡайтарыу тыйылған. Шәхси хужалыҡтарҙағы малдарҙың һәм ҡырағай ҡабандарҙың хәл-торошон күҙәтеү көсәйтелгән.
Шул уҡ ваҡытта, күптән түгел малдың африка тағуны менән ауырыу осрағы Волгоград өлкәһендә асыҡланған. Тағундың ҙур сығанаҡтары Ростов өлкәһендә теркәлгән.
Был ауырыу сәләмәт малдың сирлеләре менән контактынан ғына түгел, шулай уҡ мал аҙығы, көтөүлектәрҙән дә тарала. Вирусты бөжәктәр, ҡырағай ҡоштар һәм йәнлектәр ҙә тарата ала. Зарарланған мал 2-5 көндән һуң һәләк була.
Ауырыу һәр ваҡыт малдың ҡырылыуына килтергәнгә күрә, африка тағунынан иҡтисади зыян үтә ҙур. Вирус сиктәрҙе еңел үтә һәм бер нисә тәүлек эсендә меңдәрсә баш сусҡаны юҡ итергә һәләтле. Әгәр ауырыу хужалыҡҡа йәки тораҡ пунктҡа эләкһә, ҡотолоу юлы бер – бар малдарҙы һуйып, барыһын да утҡа яғыу. Сирле малдарҙы дауалау тыйыла. Тағы сусҡалар ҡайтарырға теләһәгеҙ, ентекле дезинфекция үткәрелгәндән һуң йәнә бер йыл көтөргә тура киләсәк. Кешегә был ауырыу йоҡмай.


text:
Башҡортостандың мәҙәниәт эшмәкәрҙәре Өфөлә Ғабдулла Туҡайға һәйкәл ҡуйыуҙы яҡлап сығыш яһаны
Башҡортостандың күренекле мәҙәниәт эшмәкәрҙәре — шағирҙар, яҙыусылар, ғалим-филологтар, йәмәғәт эшмәкәрҙәре, журналистар Өфөлә бөйөк татар шағиры Ғабдулла Туҡайға һәйкәл ҡуйыуҙы яҡлап сығыш яһаны. Улар республика Президенты Рөстәм Хәмитовҡа асыҡ хат менән мөрәжәғәт итте.
— Ағымдағы йыл ТӨРКСОЙ ҡарары менән төрки дәүләттәрендә һәм Татарстан Президенты указы менән Татарстанда Туҡай йылы тип иғлан ителде, — тиелә мөрәжәғәттә. – Һәм был осраҡлы түгел. Сөнки Туҡай бер татар халҡының ғына бөйөк шағиры булып ҡалмайынса, тиҫтәләгән миләттәргә, айырыуса төрки халыҡтарына, яҡтылыҡҡа-мәғрифәткә юл күрһәткән, бихисап әҙәбиәттәрҙең классиктарына остаз һаналған бөйөк зат.
Быйыл Ғабдулла Туҡайҙың тыуыуына 125 йыл тулыуы Татарстанда һәм Башҡортостанда, Рәсәй Федерацияһының бик күп төбәктәрендә, шулай уҡ яҡын һәм алыҫ сит илдәрҙә лә киң билдәләнде. Юбилей сараларын үткәреү сиктәрендә бөйөк шағирға Ҡаҙанда, Мәскәүҙә, Санкт-Петербургта, Уральскиҙа, Анкарала һәйкәл асылды.
— Үткән аҙнала «Кызыл таң» редакцияһына үткән түңәрәк өҫтәлдә Ғабдулла Туҡайға һәйкәл булырға тейешлеге хаҡында һүҙ ҡуҙғатылыуын да бик урынлы тип иҫәпләйбеҙ, — тиелә асыҡ хатта. – Беренсенән, республика Президенты Рөстәм Хәмитов ҡалала һәйкәлдәрҙең аҙ булыуы, ҡаланың скульптураларға ярлылығы хаҡында бер нисә тапҡыр әйтеп үткәйне. Айырыуса ҡәләм оҫталары ташта, металда етәрлек кимәлдә һынландырылмаған, тип иҫәпләйбеҙ. Икенсенән, Ғабдулла Туҡайҙың башҡорт әҙәбиәте үҫешенә көслө йоғонто яһауы, һәм шуға ла төрлө быуын шағирҙарының һәм яҙыусыларының уны үҙенең остазы итеп һанауы бер кемгә лә сер түгел. Туҡайҙың башҡорт шиғриәте менән ихлас ҡыҙыҡһыныуы, башҡорт йырҙары һәм моңдарынан илһам алыуы, ҡайһы берәүҙәрен хатта көйләп йөрөүе лә билдәле. Өсөнсөнән, киләһе йылдың яҙында Туҡайҙың Өфөгә килеүенә 100 йыл тула. Ике бөйөк шағирҙың, Ғабдулла Туҡай менән Мәжит Ғафуриның дуҫлығы ике ҡәрҙәш халыҡты берләштереүсе, яҡынайтыусы билдәле тарихи сәхифә булып ҡала. Улар бер быуат элек һалған дуҫлыҡ күперҙәре төрлө һынауҙарҙы үтеп, нығый бара. Әҙәбиәттәр дуҫлығы – халыҡтар дуҫлығын нығытыуға һәр быуын үҙ өлөшөн индерергә тейеш.
Ғабдулла Туҡайға һәйкәл ҡуйыу йүнәлешендәге «Кызыл таң» гәзите менән башланған акцияны мөрәжәғәт авторҙары бик ваҡытлы һәм мөһим тип иҫәпләй. Был изге ғәмәлде йәмәғәтселек тә, тейешле ведомстволар ҙа әүҙем яҡлар, тип ышана.
Республика Президентына асыҡ хат «Кызыл таң» гәзитенең бөгөнгө номерында баҫылған. Уға Башҡортостандың халыҡ яҙыусыһы Нәжип Асанбаев, республиканың халыҡ шағиры Абдулхаҡ Игебаев, филология фәндәре докторҙары, профессорҙар Суфиян Поварисов һәм Әхәт Ниғмәтуллин, Салауат Юлаев исемендәге премия лауреаттары, шағирҙар Хәсән Назар һәм Ирек Кинйәбулатов, филология фәндәре кандидаты Муса Мөлөков, билдәле публицист Марсель Ҡотлоғәлләмов, яҙыусы, журналист һәм йәмәғәт эшмәкәре Таһир Ахунйәнов ҡул ҡуйған.


text:
Фото:
Парламент закон проекттарын тикшергәндә интернет-технологияларҙы ҡулланыу яҡлы
Фото:
Спикер Константин Толкачев БР Дәүләт Йыйылышы – Ҡоролтайҙың даими нигеҙҙә эшләүсе депутаттары менән осрашыуҙа уҙған йылдағы закондар сығарыу эшенә йомғаҡ яһаны.
— 2010 йыл БР Дәүләт Йыйылышы – Ҡоролтай депутаттары өсөн республика ҡануниәте системаһын әүҙем камиллаштырыу осоро булды, — тип билдәләне Константин Толкачев. — Үҙ эшендә депутаттар һәр ваҡыт республиканың дәүләт-хоҡуҡи, социаль-иҡтисади һәм мәҙәни-рухи өҫтөнлөктәренән сығып эш итә.
Былтыр парламент эшмәкәрлеге новациялары иҫәбендә спикер төрлө йүнәлештәр буйынса парламент төркөмдәре төҙөүҙе билдәләне. БР Дәүләт Йыйылышында көҙгө сессия осоронда эшсе төркөмдәр ойошторолдо.
— Бындай эшмәкәрлек ҡануниәтебеҙҙең һөҙөмтәлелеген реаль баһаларға, хоҡуҡ ҡулланыу практикаһының баһалап бөткөһөҙ тәжрибәһен булдырырға, министрлыҡтар һәм ведомстволар, муниципаль органдар вәкилдәре менән тығыҙ бәйләнеш урынлаштырырға ярҙам итәсәк, — тип билдәләне Константин Толкачев.
Уның фекеренсә, закон проекттарын интернет-технологиялар файҙаланып асыҡтан-асыҡ тикшереү практикаһын дауам итергә кәрәк. Шулай уҡ БР Дәүләт Йыйылышы – Ҡоролтай Рәйесе блогы Башҡортостан парламенты эшендә мөһим бер яңылыҡ булып торҙо.


text:
Рәсәй спорт ҡоролмалары ассоциацияһының отчет-һайлау конференцияһы үткәрелә
11 декабрҙә Мәскәүҙә Рәсәй спорт ҡоролмалары ассоциацияһының сираттан тыш отчет-һайлау конференцияһы үткәреләсәк. Конференция үткәреү тураһында ҡарар Ассоциация президиумының октябрь айындағы ултырышы һөҙөмтәләре буйынса ҡабул ителгән.
Конференция Рәсәй Федерацияһының 46 субъектынан (шул иҫәптән Башҡортостандан да) делегаттарҙы – спорт объекттары етәкселәрен һәм башҡарма власть органдарының физик культура һәм спорт өлкәһендәге хеҙмәткәрҙәрен – берләштерәсәк. Отчет-һайлау конференцияһында төбәк бүлексәләре вәкилдәренең ҡатнашыуы Рәсәй Федерацияһының төрлө төбәктәре араһында эшмәкәрлекте яраштырыуға һәм тәжрибә уртаҡлашыуға булышлыҡ итергә тейеш.
Конференция сиктәрендә Рәсәй спорт ҡоролмалары ассоциацияһы партнерҙарының мастер-кластары үтәсәк.


text:
Өфөлә 28 сентябрҙә дөйөм ҡала өмәһе үтәсәк
Шәмбе, 28 сентябрҙә, Өфөлә көҙгө дөйөм ҡала өмәһе үтәсәк. Ул республикала иғлан ителгән территорияларҙы сүп-сарҙан таҙартыу һәм төҙөкләндереү айлығы сиктәрендә уҙасаҡ.
Йола буйынса экологик айлыҡ Республика көнөн байрам итеүгә тиклем, 10 октябрҙә тамамланасаҡ.
Иҫегеҙгә төшөрәбеҙ, былтыр 29 сентябрҙә берҙән-бер көҙгө дөйөм ҡала өмәһендә 118 мең өфөлә ҡатнашты. Ҡалала йәшәүселәргә ярҙамға ул көндө меңгә яҡын техника берәмеге йәлеп ителгәйне.
Өмәлә ҡатнашыусылар көсө менән 10 миллион «квадраттан» ашыу урам-юл селтәре таҙартылғайны. Улар ярҙамында Башҡортостандың баш ҡалаһы 5,6 мең кубометр сүп-сарҙан “ҡотолдо”.
Бынан тыш, көҙгө өмә-2012-лә ҡатнашыусылар 1,6 миллион квадрат метрҙан ашыу парктар, урман буйҙары, бульвар һәм скверҙар территорияларын сүп-сарҙан таҙартты, шулай уҡ 7,2 меңдән артыҡ төрлө ағастар һәм ҡыуаҡлыҡтар ултыртты.


text:
Краснокама районы көслө дауылдан һуң төҙөкләндереү эштәрен тамамлай
ӨФӨ, 2014 йыл, 24 сентябрь. /«Башинформ» мәғлүмәт агентлығы, Сергей Захаров/.
Краснокама районында төҙәтеү-тергеҙеү эштәре 98 процентҡа үтәлгән. 29 августа Башҡортостандың төньяҡ-көнбайышында үткән дауыл эҙемтәләрен бөтөрөү буйынса оператив штабтан хәбәр итеүҙәренсә, Янаҡтай ауылы үткән аҙнала уҡ ғәҙәти тормошҡа ҡайтты, ә Ҡарый ауылында һуңғы өс йортта ҡыйыҡ ябыу эштәре бара.
Яңауыл районында әҙерлек 80 процент тәшкил итә. Бында яңынан 11 йорт һалына (уларҙың һигеҙендә стеналар күтәрелгән, дүртәүһендә – ҡыйыҡ). Яңауыл районында йәмғеһе 284 йортта ремонт эштәре бара, 228-ендә – ҡыйыҡ ябылған.


text:
Владимир Балабанов: Аҙыҡ-түлеккә хаҡтар артыуына яһалма ажиотаж булышлыҡ итте
Башҡортостанда аҙыҡ-түлеккә хаҡтар артыуы күҙәтелә. Быны аҙыҡ-түлеккә хаҡтар артыуын туҡтатыу мәсьәләләре буйынса БР Хөкүмәтендә үткән киңәйтелгән кәңәшмәлә БР иҡтисади үҫеш министры Владимир Балабанов раҫланы. Уның һүҙҙәренсә, йыл башынан алып аҙыҡ-түлеккә хаҡтар республикала һигеҙ процентҡа артҡан. Атап әйткәндә, ҡарабойҙайға, картуфҡа, он һәм һөткә хаҡтар күтәрелгән.
— Бындай хәл иң тәүҙә аҙ тәьмин ителгән граждандарға ныҡ һиҙелә, — ти министр. – Тауарға өҫтәлгән хаҡтың 100 проценттан артыуы был хәлде тағы ҡатмарлаштыра. Хатар артыуының сәбәптәре араһында етештереү сығымдарын һәм ҡоролоҡто атайҙар. Әммә ысынбарлыҡта быларҙың береһе лә хаҡтар сәйәсәтен аҡламай. Барыһына ла коммерция предприятиеларының үҙ-ара һүҙ ҡуйышыуы һәм яһалма рәүештә тыуҙырылған ажиотаж ғәйепле. Бынан тыш, республика халҡының күп өлөшө хаҡтарҙың артабан артыуын көтә.
Туҡланыу продукттарына хаҡтар артыуының тағы бер мөһим сәбәбе тип Владимир Балабанов аграр сектор менән идара итеүҙең һөҙөмтәле булмауын билдәләне.


text:
Фото:
«Байтул Мал» фонды Башҡортостандың социаль приюттарында тәрбиәләнеүсе 400 балаға «Өфөгә сәйәхәт» ҡылырға ярҙам итте
Фото:
ӨФӨ, 2014 йыл, 17 сентябрь. /«Башинформ» мәғлүмәт агентлығы, Арина Рәхимҡолова/.
«Байтул Мал» фонды ойошторған «Өфөгә сәйәхәт» проекты сиктәрендә каникулдарҙа республиканың социаль приюттарында тәрбиәләнеүсе 400 бала Башҡортостандың баш ҡалаһында булды. Фондтан хәбәр итеүҙәренсә, улар өсөн республиканың Милли музейына һәм ҡала планетарийына экскурсиялар ойошторолдо. Шулай уҡ йәш сәйәхәтселәр кинотеатрҙарҙа һәм лазер көрәш клубында булды.
Фондта билдәләләүҙәренсә, «Өфөгә сәйәхәт» проектының төп маҡсаты – республиканың аҙ тәьмин ителгән ғаиләрендә, балалар йорттарында һәм социаль приюттарҙа тәрбиәләнгән балаларға Башҡортостандың баш ҡалаһына килеү һәм уның төп иҫтәлекле урындары менән танышыу мөмкинлеген бүләк итеү. Проект эшләй башлағандан алып Өфөгә 2500-ләп бала килеп ҡайтҡан.
Көҙгө каникулдарҙа балаларҙы Башҡортостандың баш ҡалаһына яңы сәйәхәт көтә. Фондтың бөтә хеҙмәттәре лә бушлай. Белешмәләр өсөн телефон: (347) 275-95-09.


text:
Фото:
Патриарх Кирилдың Башҡортостанға рәсми сәфәре тамамланды
Фото:
ӨФӨ, 2016 йыл, 6 июнь. /«Башинформ» мәғлүмәт агентлығы, Ғәлиә Нәбиева/.
Рус православие сиркәүе башлығының Башҡортостанға сәфәре тамамланды. Сәфәр программаһында республиканың, Өфөнөң православие сиркәүҙәре, «Ләлә-Тюльпан» мәсетенә барыу ҡаралғайны. Патриарх баш ҡаланың иҫтәлекле урындарында ла булды.
«Мин шәхси сәбәптәр буйынса һәм Башҡортостандың, Өфөнөң йөҙҙәрсә йылдар буйы ил тормошонда уйнаған ролен иҫәпкә алып, күптән ошо төбәккә килергә теләгәйнем», — тип билдәләне Патриарх республика Башлығы менән осрашыуҙа.
Ике көнлөк эш сәфәренә йомғаҡ яһап, Патриарх Кирилл «быуаттар дауамында Өфө һәм Башҡортостан бөтә илгә, донъяға Хоҙайға ышанған, әммә төрлө дин тотҡан кешеләрҙең бергә йәшәй, эшләй, бер-береһен хөрмәт итә, никахлаша, балалар тәрбиәләй алыуын күрһәтә, бында мәҙәни, дини ыҙғыштар юҡ» тип билдәләне.
Изге Патриарх Кирилл тәүҙә Бөрө ҡалаһындағы Изге Троицк ҡатын-ҡыҙҙар монастыры ҡорамында булды. 1953-1954 йылдарҙа бында Изге Патриарх Кирилдың олатаһы Василий Степанович Гундяев диакон булып хеҙмәт иткән.
Рус православие сиркәүе башлығы Благовещен районындағы ҙур булмаған Уса-Степановка ауылына ла барҙы. 60-сы йылдарҙа унда олатаһы Василий Гундяев Петропавловск сиркәүендә священник булған.
Мәскәү һәм бөтә Рәсәй Патриархы Кирилл Өфөләге Богородица Раштыуаһы кафедраль соборын изгеләндерҙе. Богородица Раштыуаһы кафедраль соборы — республиканың иң матур православие сиркәүҙәренең береһе. Уны рус православие сиркәүе башлығы ҡатнашлығында изгеләндереү — ысын мәғәнәһендә тарихи ваҡиға. Республика халҡы Башҡортостан юлдаш телевидениеһының тура эфирында ошо йоланы ҡарай алды.
Рус православие сиркәүе башлығы Башҡортостан Башлығы Рөстәм Хәмитовты «Дан һәм хөрмәт» ордены менән бүләкләне. Был награда дәүләт һәм хөкүмәт башлыҡтарына, халыҡ-ара һәм хөкүмәт-ара ойошмаларҙың етәкселәренә, Сиркәү һәм конфессия башлыҡтарына, дәүләт һәм йәмәғәт эшмәкәрҙәренә сиркәү-ара һәм дин-ара хеҙмәттәшлеккә, халыҡтар араһында татыулыҡты һәм дуҫлыҡты нығытыу эшенә ҙур өлөш индергән өсөн тапшырыла. Орден кавалерҙары араһында Изге Патриарх Алексий II, Рәсәй Президенты Владимир Путин, Фидель Кастро, шәйхел-ислам Гаджи Аллахшукюр Паша-заде һәм Ҡаҙағстан Республикаһы Президенты Нурсолтан Назарбаев бар.


text:
13904 кешене талпан тешләгән
Республикала 13904 кеше талпандан тешләнгән, шуларҙың 26 проценты – балалар. Һәр хәлдә, 15 июлгә ҡарата мәғлүмәттәргә ҡарата, дауалау-профилактика учреждениеларына шул тиклем граждандар мөрәжәғәт иткән.
«Башҡортостан Республикаһында гигиена һәм эпидемиология үҙәге» федераль дәүләт һаулыҡ һаҡлау учреждениеһы лабораторияһында 5692 талпан тикшерелгән, шуларҙың 96-һы (1,7%) талпан энцефалиты вирусы менән зарарланған.
Иммуноглобулин профилактикаһы 3374 кешегә (мөрәжәғәт итеүселәрҙең 24%) яһалған, шул иҫәптән 2375 балаға (66%).
Роспотребнадзорҙың БР буйынса идаралығы мәғлүмәттәренә ҡарағанда, хәҙерге ваҡытта 13 вируслы талпан энцефалиты менән сирләү осрағы теркәлгән. Былтыр был датаға 24 осраҡ теркәлгәйне.


text:
Республиканың төньяҡ-көнсығыш төбәгендә бушлай юридик консультациялар үткәрелде
Башҡортостан Президентының Мәсәғүт ауылындағы йәмәғәт ҡабул итеү бүлмәһендә граждандар менән осрашыу үтте. «Рәсәй юристары ассоциацияһы»ның төбәк бүлексәһе Аппараты етәксеһе Людмила Әхмәтшина, адвокаттар, нотариустар Дыуан районы халҡына бушлай юридик консультациялар үткәрҙе.
Юристарға йәмғеһе 66 кеше мөрәжәғәт итте. Улар ер һәм торлаҡ милкенә хоҡуҡ, хеҙмәт, эшҡыуарлыҡты үҫтереү, һалым һалыу принциптары, баланы тәрбиәгә алған ғаиләләргә социаль түләмдәр, званиелар биреү, хосусилаштырыуға бәйле мәсьәләләрҙе ҡуҙғатты.
Белгестәр хоҡуҡи консультациялар һәм аңлатмалар бирҙе. Ҡайһы бер мәсьәләләр «Рәсәй юристары ассоциацияһы»ның төбәк бүлексәһе Аппараты етәкселәренең һәм БР Президентының Мәсәғүт ауылындағы йәмәғәт ҡабул итеү бүлмәһенең контроленә алынды.
Алдағы айҙарҙа бындай хоҡуҡи сараларҙы республиканың башҡа төбәктәрендә лә үткәреү планлаштырыла.


text:
Рөстәм Хәмитов Рәсәй Президенты Хакимиәте етәксеһе урынбаҫары Магомедсалам Магомедов менән осрашты Фото: Олег Яровиков
Рөстәм Хәмитов Рәсәй Президенты Хакимиәте етәксеһе урынбаҫары Магомедсалам Магомедов менән осрашты
Рөстәм Хәмитов Рәсәй Президенты Хакимиәте етәксеһе урынбаҫары Магомедсалам Магомедов менән осрашты Фото: Олег Яровиков
ӨФӨ, 2016 йыл, 12 апрель. /«Башинформ» мәғлүмәт агентлығы, Александр Смирнов/.
11 апрелдә Республика йортонда Башҡортостан Башлығы Рөстәм Хәмитов Рәсәй Президенты Хакимиәте етәксеһе урынбаҫары Магомедсалам Магомедов менән осрашты. Осрашыу барышында милли сәйәсәтте тормошҡа ашырыу һәм милләт-ара татыулыҡты нығытыу мәсьәләләре тикшерелде.
Ошо көндәрҙә республикала «Төркиҙәр алтыны» төрки йәштәренең халыҡ-ара форумы уҙа, тип билдәләне республика Башлығы.
– Беҙ көн тәртибен төрки халыҡтары вәкилдәре Өфөлә бер-береһе менән танышып, киләсәккә берлектә эш алып барыу юлдарын билдәләһен өсөн махсус рәүештә шулай булдырҙыҡ. Ошо идеяны күтәреп сыҡҡанығыҙ өсөн ҙур рәхмәт, – тине Рөстәм Хәмитов. – Беҙ һәр саҡ толерантлыҡ, үҙ-ара дуҫлыҡ принциптарынан сығып эш итәбеҙ. Төрки халыҡтары Рәсәй сиктәрендә генә түгел, Таможня союзына ингән илдәр сиктәрендә лә аралаша алыуын аңлайбыҙ.
Рәсәй Президенты Хакимиәте етәксеһе урынбаҫары форумдың мөһим сара булыуын билдәләне.
– Был форумдың маҡсаттары дөрөҫ: Рәсәй халҡының берҙәмлеген нығытыу, милләт-ара мөнәсәбәттәрҙе яйға һалыу, туғандаш халыҡтарҙың йәштәре менән дуҫтарса мөнәсәбәттәрҙе үҫтереү. Ошондай саралар милли сәйәсәтте тормошҡа ашырыуға, төбәктә тыныслыҡты һәм татыулыҡты тәьмин итеүгә ҙур өлөш индерә, тип иҫәпләйем, – тине Магомедсалам Магомедов. – Әлбиттә, Башҡортостан флагмандарҙың береһе булып тора. Илебеҙҙә төрки төркөмөнә ҡараған 29 халыҡ йәшәй. Башҡорт халҡы – күп һанлыларҙың береһе. Республиканың һәм башҡорт халҡының илдең үҫешенә индергән өлөшө ғәйәт ҙур.
Магомедсалам Магомедов республикала барған ыңғай үҙгәрештәрҙе билдәләне.
– Килгән һайын республика, Өфө матурая. ШОС һәм БРИКС саммиттарын үткәреүҙең уңышлы тәжрибәһе халыҡ-ара сараларҙы уҙғарыу үҙәктәренең береһе булараҡ республиканың тәжрибәһен тағы ла байытты, – тине ул. – Башҡортостан һәм Өфө төрки республикаларының ғына түгел, ҙур илебеҙҙең мәҙәни, сәйәси баш ҡалаһы.


text:
Хәрби комиссариаттың йәмәғәт ҡабул итеү бүлмәһендә бөтә һорауҙарға ла яуап бирәсәктәр
Хәрби хеҙмәткә сираттағы саҡырыу тамамланыуға яҡынлашып килһә лә, хәрби хеҙмәткә ҡағылышлы һорауҙар ата-әсәләрҙе лә, буласаҡ һалдаттарҙы ла борсой.
Башҡортостан хәрби комиссариатының йәмәғәт ҡабул итеү бүлмәһе мөдире Зифа Мәғәфүрова хәбәр итеүенсә, 2009 йылдың 1 октябренән алып бында 40-тан ашыу кеше мөрәжәғәт иткән. Күпселек һорауҙарҙы ата-әсәләр бирә: буласаҡ һалдаттарҙың сәләмәтлек торошо, хәрби хеҙмәткә саҡырылғандарҙың балаларына пособие күләме һәм түләү тәртибе һәм башҡалар.
Телефондар бында иртә таңдан алып кискә тиклем тынмай. Үҙҙәре Өфөгә килә алмаған ата-әсәләр улдарының ҡайҙа һәм ниндәй ғәсҡәрҙәрҙә хеҙмәт итеүе тураһында тулы мәғлүмәт алырға теләп шылтырата.
Башҡортостан хәрби комиссариатының йәмәғәт ҡабул итеү бүлмәһе Өфө ҡалаһы, Революция урамы, 156-сы йорт адресы буйынса урынлашҡан, белешмәләр өсөн телефон: (347) 228-02-92.


text:
Төбәктә 47 мең тоннанан ашыу шәкәр сөгөлдөрө йыйып алынған
ӨФӨ, 2014 йыл, 11 сентябрь. /«Башинформ» мәғлүмәт агентлығы, Илья Спиридонов/.
Башҡортостанда 47 мең тоннанан ашыу шәкәр сөгөлдөрө йыйып алынған, эшкәртеүгә 16,3 мең тонна ебәрелгән, тип хәбәр итә республика Ауыл хужалығы министрлығының матбуғат хеҙмәте.
Татлы тамыраҙыҡтарҙы йыйыу эштәре ун районда бара. Бөгөнгә шәкәр сөгөлдөрө 1,7 мең гектарҙа йыйылған, ул пландың 3,4 процентын тәшкил итә. Иң ҙур уңыш Шишмә (гектарынан 408 центнер), Благовар (400) һәм Баҡалы (317) райондарында билдәләнә. Республика буйынса уртаса күрһәткес гектарынан 277 центнер.
Шәкәр сөгөлдөрө Башҡортостанда иң ҙур майҙанды Әлшәй районында биләй – 7,6 мең гектар.


text:
Ҡыйғы районы хакимиәте етәкселегендә үҙгәрештәр
Бөгөн Ҡыйғы районы муниципаль районы Советы ултырышы үткәрелде, унда хакимиәт башлығы вәкәләттәрен ваҡытынан алда туҡтатыу һәм район хакимиәте башлығы вазифаһын ваҡытлыса башҡарыусыны тәғәйенләү тураһындағы мәсьәләләр ҡаралды.
Мәҡсүт Латипов, икенсе эшкә күсеү сәбәпле, үҙ теләге буйынса район хакимиәте башлығы вазифаһынан бушатылды.
Ҡыйғы районы хакимиәте башлығы вазифаһын башҡарыуҙы муниципаль район Советы депутаттары Ибраһимов Наил Рафаил улына йөкмәтте.
Наил Ибраһимов хакимиәт башлығы вазифаһын ошо вазифаға конкурс һөҙөмтәләре буйынса муниципаль район Советы тәғәйенләгән кеше үҙ вазифаларын үтәй башлағанға тиклем башҡарасаҡ.


text:
Страховкалау баҙары үҫтереләсәк
Шишәмбе, 1 февралдә, Башҡортостан Президенты Рөстәм Хәмитов «РОСНО» Страховкалау компанияһы» асыҡ акционерҙар йәмғиәтенең генераль директоры Чопра менән протокол осрашыуы үткәрҙе. Республика башлығы фекеренсә, төбәктә страховкалау баҙарын үҫтерергә кәрәк.
Чопра әфәнде, Башҡортостан Рәсәй Федерацияһының был тармаҡ өсөн перспективалы субъекты булып тора, тип билдәләне.
— Мин республикала страховкалауҙың бөтә сегменттарын үҫтереү өсөн ҙур мөмкинлектәр күрәм, — тине ул. – Был йүнәлештең төбәк етәкселегендә яҡлау табыуы ҡыуаныслы. Беҙ страховкалауҙың бер нисә төрөн тәҡдим итәбеҙ. Улар барыһы ла граждандарҙың йәшәйеш именлеген камиллаштырыуға йүнәлтелгән. Беҙ шулай уҡ ислам страховкалауын (такафул) тәҡдим итергә лә әҙербеҙ. Ул традицион страховкалауҙан ислам нормаларына тап килеүе менән айырылып тора.
«РОСНО» Страховкалау компанияһы» асыҡ акционерҙар йәмғиәте 1991 йылда ойошторола һәм Рәсәйҙең иң ҙур универсаль страховкалау компанияларының береһе булып тора. Уның клиенттары ҡарамағында 130-ҙан ашыу ирекле һәм мотлаҡ страховкалау төрө. «РОСНО»ның төбәк селтәренә территориаль билдәһе буйынса 8 дирекцияға берләштерелгән 88 филиал һәм Рәсәй Федерацияһының бөтә субъекттарындағы 383 агентлыҡ инә.


text:
Республикала 335 кеше Президент стипендиялары аласаҡ
Республиканың урта махсус һәм юғары уҡыу йорттарында Башҡортостан Президенты стипендиаттарын тәбрикләйҙәр. Уҡыу йорттарында тантаналар 10 октябргә тиклем дауам итәсәк.
Хәтерегеҙгә төшөрәйек, иң яҡшыларға республика Президенты стипендияларын биреү йолаһы 1994 йылдан йәшәп килә. Төбәк Мәғариф министрлығы мәғлүмәттәренә ярашлы, 2011-2012 уҡыу йылында президент стипендиаты кеүек юғары статусҡа йәмғеһе 140 вуз студенты, 125 урта һөнәри белем биреү учреждениеһы уҡыусыһы, 55 аспирант һәм 15 докторант лайыҡ булған.
Ошоноң менән бер рәттән, Башҡорт дәүләт университетында Мостай Кәрим исемендәге исемле стипендиялар тапшырыу тантанаһы ла көтөлә.


text:
Фидус Ямалетдинов: «Башҡортостанда эш хаҡы артасаҡ»
Хеҙмәт хаҡын арттырыу буйынса республикала системалы эш алып барыла. Башҡортостан Президенты тарафынан республика Хөкүмәте алдында ҡуйылған өс бурыс араһында – эш, хеҙмәт хаҡы, торлаҡ — был иң өҫтөнлөклөһө, сөнки эш хаҡы граждандар табышының төп сығанағы булып тора. 2012 йылға ла эш хаҡын күтәреү буйынса пландар бар. Был турала «Ижтимағи электрон гәзит» (www.i-gazeta.com) сайтында барған онлайн-конференцияла Башҡортостан Хөкүмәте Премьер-министры урынбаҫары Фидус Ямалетдинов хәбәр итте. Әйткәндәй, был һорау беренсе булып яңғыраны.
Вице-премьер әйтеүенсә, 2011 йылда республикала эш хаҡын арттырыу өсөн бер нисә сара күрелгән. Уның минималь кимәле уҙған йылдың 1 ғинуарынан 5,5 мең һумға тиклем күтәрелгән. Ошоға өҫтәп, бюджет өлкәһендә ике тапҡыр эш хаҡы артҡан – 6,5-шәр процентҡа. Бынан тыш, иҡтисадтың реаль секторында тариф ставкаһы ла юғары темптарҙа артҡан. Һөҙөмтәлә ул 15 процентҡа күтәрелгән.
— Һөҙөмтәлә 2011 йыл аҙағында Башҡортостанда эш хаҡы үҫеше динамикаһы күҙәтелгән, — тип билдәләне Фидус Ямалетдинов. – Шулай итеп, ысынлап та үҫеш бар, әммә хеҙмәт хаҡы кимәле буйынса башҡа төбәктәрҙән артта ҡалабыҙ әле.
Хәтерегеҙгә төшөрәйек, уҙған йыл йомғаҡтары буйынса уртаса эш хаҡының күләме яҡынса 13 процентҡа артҡан һәм 18 мең һумдан ашыу сумманы тәшкил иткән.


text:
Рөстәм Хәмитов республика халҡының һорауҙарына яуап бирҙеФото: Андрей Старостин
Рөстәм Хәмитов республика халҡының һорауҙарына яуап бирҙе
Рөстәм Хәмитов республика халҡының һорауҙарына яуап бирҙеФото: Андрей Старостин
Башҡортостан Президенты Рөстәм Хәмитов «Башҡортостан юлдаш телевидениеһы» телеканалының тура эфирында республика халҡының һорауҙарына яуап бирҙе.
Республика етәксеһе менән бындай форматта һөйләшеү тәүге тапҡыр ойошторолмай. Тура телевизион диалог бишенсе тапҡыр үткәрелде.
— Минеңсә, бөгөн телевизор экрандарынан күпләп ағылған негатив мәғлүмәт менән тормошта булған ыңғай күренештәр араһында баланс булырға тейеш, — тине Рөстәм Хәмитов, киң мәғлүмәт саралары менән булған мөнәсәбәттәр тураһындағы һорауға яуап биреп.
Республика етәксеһе һүҙҙәренсә, һуңғы ваҡытта йәмғиәт ниндәйҙер негатив ҡараштар солғанышында йәшәй. Һәр ваҡыт кире күренештәр, тормошобоҙҙоң кире яҡтары тураһында һөйләйҙәр.
— Бергәләп яңы йәмғиәт төҙөйбөҙ, тип уйлайбыҙ. Әммә ян-яҡтан ағылған кире мәғлүмәт кешеләрҙе йүнәлештән тайпылдыра. Тормош ҡороу өсөн көстө, ышанысты кеше ҡайҙан алырға тейеш? – тигән һорау ҡуйҙы киң мәғлүмәт саралары алдына Башҡортостан Президенты.
Рөстәм Хәмитов студияла булған муниципаль киң мәғлүмәт саралары журналистарын ҡала һәм райондарҙа булған ыңғай күренештәр тураһына күберәк һөйләргә саҡырҙы.


text:
Беҙҙекеләргә нимә етмәй?10-01-2017, 01:11 // Спорт һәм туризм // Баҫып сығарырға
Яңы йыл алдынан Магнитогорскиҙың “Металлург”ынан еңелделәр (3:5). Бәлки, байрамдан һуң ипкә килерҙәр тип өмөтләнде көйәрмәндәр. Юҡ шул, Түбәнге Камала “Нефтехимик”ка буллит буйынса бирештеләр (0:1). Ярай әле Ҡазанда “Аҡ Барыҫ”ты шул уҡ буллиттарҙа отоп ҡуйҙылар (2:1). Артабан Тольяттиҙа “Лада”нан 2:4 иҫәбенә ҡыйратылдылар.
Тәжрибәле хоккейсыларыбыҙ бар. Ләкин уларға оҫталыҡ, тиҙлек етешмәгәне күҙгә салына. Ә бит дәғүәсе ҡапҡаһына төбәп шайбаны аҙ ташламайҙар. Һөҙөмтәлә ҡаршы яҡтың ҡапҡасыһы шәп булып күренә. “Нефтехимик” менән дә, “Лада” менән дә хәлдәр шулай булды.
Бәлки, сосораҡ, етеҙерәк йәш уйынсыларыбыҙҙың етешмәүе һиҙелгәндер был осрашыуҙарҙа. Ни тиһәң дә, “Салауат Юлаев”тың бер нисә вәкиле Канадала уҙған йәштәр командалары араһындағы донъя чемпионатына киткәйне. Илебеҙ йыйылма командаһы ағзалары унда бронза миҙалдар яуланы. Ә юлаевсыларҙан Кирилл Капризов – иң күп гол индергән мәргән уйынсы, Михаил Воробьев иң күп һөҙөмтәле пас биргән хоккейсы булып танылды.
Бөгөн Мәскәүҙең “Спартак” командаһына ҡаршы алышта ошо ике егетебеҙ көйәрмәндәрҙең барлыҡ һорауҙарына яуап бирер, моғайын. Һөҙөмтәле пастары һәм матур голдары менән.


text:
Әсе борсаҡ
Әсе борсаҡ(урыҫ. Люпин) — ҡуҙаҡлылар ғаиләһенә ҡараған был үҫемлектең 400-гә яҡын төрө бар. Сәскәһе татһыҙ була, бал ҡорттары уның һеркәһен йыя.
Биологик ҡылыҡһырлама[үҙгәртергә | вики-тексты үҙгәртергә]
Тамыр системаһы үҙәкле. 1—2 м-ғаса тәрәнлеккә етергә мөмкин. Тамырҙарында бүлбеләр урынлашҡан азотфиксациялаусы бактерия Rhizobium lupini, һауанан азотты йотоп, үҫемлек менән бәйләнеш хәденә килтерә.
Һабағы япраҡланыуына ҡарап үлән һымаҡ йәки ағас һымаҡ була. Ботаҡтары туры, йәки атылып тора.
Япраҡтары сиратлашҡан формала, бармаҡ һымаҡ, ҡатмарлы өҙөнса һабаҡлы япраҡтары итләс ҡалын.


text:
Башҡортостанда майҙандарҙың дүрттән бер өлөшөндә бесән сабылған
Республика эшсәндәре бер һәм күп йыллыҡ үләндәр сәселгән майҙандарҙың дүрттән бер өлөшөн сабып алды. Бөгөнгө көндә 272 мең гектарҙа бесән йыйылды, тип хәбәр иттеләр республиканың аграр ведомствоһында.
Һуңғы тәүлектә үләндәрҙе йыйып алыу буйынса күрһәткес ике процентҡа артҡан. Бишбүләк, Дәүләкән, Стәрлебаш һәм Федоровка райондары хужалыҡтары бер көн эсендә күрһәткестәрен биш процентҡа яҡшыртҡан.
Республика буйынса йәмғеһе 144 мең тонна бесән (19 процент), 337 мең тонна сенаж (14 процент) әҙерләнгән. Дүртөйлө (48 процент), Нуриман (43 процент), Шаран (57 процент) райондары ауыл хужалығы предприятиелары яҡшы бесән запасы туплаған. Иң күп сенаж Благовещен, Нуриман һәм Тәтешле райондарында әҙерләнгән.
Әле шартлы мал башына 3,4 центнер мал аҙығы берәмеге һалынған. Беренселек әлегә Благовещен хужалыҡтарында, улар республика буйынса уртаса күрһәткескә ҡарағанда өс тапҡырға күберәк мал аҙығы туплаған.


text:
Рөстәм Хәмитов: «Халҡыбыҙҙың Еңеү көнөнән дә мөһимерәк ваҡиға, юғарыраҡ тантана юҡ»Фото: Андрей Старостин
Рөстәм Хәмитов: «Халҡыбыҙҙың Еңеү көнөнән дә мөһимерәк ваҡиға, юғарыраҡ тантана юҡ»
Рөстәм Хәмитов: «Халҡыбыҙҙың Еңеү көнөнән дә мөһимерәк ваҡиға, юғарыраҡ тантана юҡ»Фото: Андрей Старостин
Башҡортостан Президенты Рөстәм Хәмитов ветерандарҙы Ҡала мәҙәниәт һарайында уҙған тантаналы йыйылышта Еңеү көнө менән ҡотланы. Һәләк булған геройҙарҙың яҡты иҫтәлеген йыйылған кешеләр бер минутлыҡ тынлыҡ менән иҫкә алды.
Рөстәм Хәмитов халҡыбыҙҙың Еңеү көнөнән дә мөһимерәк ваҡиға, юғарыраҡ тантана юҡ тип билдәләне. Ул бөтә донъяға нәҡ илебеҙ, армиябыҙ, халҡыбыҙ нацизмды еңеүен иҫкәртә.
— Нәҡ һеҙ илде тубыҡландырырға бирмәнегеҙ, беҙҙе бер ниндәй ҙә дошман еңә алмауын раҫланығыҙ, — тип мөрәжәғәт итте ветерандарға республика башлығы. — Бөгөн, тиҫтәләгән йылдарҙан һуң, һәр кемдең батырлығын иҫкә алабыҙ, яу яландарында ятып ҡалғандарҙы, лагерҙарҙа ғазапланған, аслыҡтан һәм йәрәхәттәрҙән үлгән кешеләрҙе хәтергә төшөрәбеҙ. Үҙ ғүмерҙәрен биреп илебеҙҙең ирекле һәм бөйөк держава хоҡуғын яҡлаусыларҙы.
Башҡортостан Президенты быйылғы байрамдың үҙенсәлеген билдәләне.
— 2014 йылдың яҙы Рәсәй өсөн, һеҙҙең менән беҙҙең өсөн үҙенсәлекле булды. Ҡырым һәм Севастополдең Рәсәй менән ҡушылыуы яңы тарихта иң мөһим ваҡиғаларҙың береһенә әйләнде, — тине Рөстәм Хәмитов.
Немец-фашист илбаҫарҙарынан Ҡырым ярымутрауын азат итеүҙең 70 йыллығында Еңеүебеҙҙе ҡабаттан бергәләп байрам итәүебеҙ символиклы.
— Был ваҡиға беҙҙе тағы ла берҙәмерәк, көслөрәк, илебеҙ өсөн ғорурыҡ итте. Рәсәй бөтә донъяға халыҡтар берҙәмлеге көсөн, уның татыулыҡта йәшәү ынтылышын, үҙенең хаҡлы позицияларын ныҡлы яҡлап ҡалыу һәләтен күрһәтте, — тип билдәләне төбәк башлығы.
Рөстәм Хәмитов Советтар Союзының күп кенә республика һәм өлкә яугирҙары Украина һәм Ҡырымды дошмандан ҡотҡарыуын иҫкә төшөрҙө. Ҡырым күгендә ҡурҡыу белмәй алышҡан летчиктар араһында яҡташтарыбыҙ ҙа булды – ике тапҡыр Советтар Союзы Геройы Муса Гәрәев, Советтар Союзы Геройы Мәғүбә Сыртланова.
Севастополдә Малахов ҡурғанында Советтар Союзы Геройы артиллерист Тазетдин Ғиләзетдинов батырлыҡ күрһәтә. Николаев эргәһендә Украина ерендә, Александр Матросовтың батырлығын ҡабатлап, Миңлеғәли Ғөбәйҙуллин дошман дзотының амбразураһын ҡаплай. Легендар 112-се Башҡорт гвардия кавалерия дивизияһы Украинаның ҡала һәм ауылдарын азат итеүҙә ҡатнаша.
— Киевта 9 майҙы байрам итмәүгә асыуланған күпселек Украина халҡының хаҡлы асыуын аңлайбыҙ. Тағы мыҫҡыллыраҡ һәм мәғәнәһеҙерәк нимә булыуы мөмкин? Киевта власты тартып алған милләтселәр законһыҙлыҡ менән килешергә теләмәгән тыныс халыҡҡа ғәскәрҙәр һәм техникалар йүнәлтә. Быны тик үҙ халҡыңа ҡаршы һуғыш тип ҡарарға була, — тип иҫәпләй Башҡортостан Президенты.
Рөстәм Хәмитов, республика халҡы бөтә рәсәйлеләр кеүек был енәйәттәрҙе яманлай, законлы власты һайлауға, тыуған телгә һәм мәҙәниәткә, тыныс һәм ғәҙел тормошҡа үҙ хоҡуғын яҡлаусы туғандаш Украина халҡын яҡлай, тип билдәләне.


text:
Ишембай районында 74 һайлау комиссияһы участкаһы эшләй
Дәүләт Думаһы һайлауҙарында һайлаусылар исемлегенә Ишембай районының 70 меңдән ашыу кешеһе ингән.
Территориаль һайлау комиссияһы рәйесе Ринат Шәймөхәмәтовтың әйтеүенсә, һайлаусылар иҫәбе районда уртаса алғанда бер мең кешегә артҡан. Һайлаусыларҙың артыуына ҡарамаҫтан, участка һайлау комиссиялары иҫәбе әүәлгесә ҡалған — 74. Уларҙың һаны һуңғы йылдарҙа бер ҙә үҙгәрмәй: райондың тораҡ пункттарында – 35, Ишембай ҡалаһында 39 комиссия эшләй. Участка һайлау комиссияларын формалаштырыуҙа өс партия — «Берҙәм Рәсәй», КПРФ, «Ғәҙел Рәсәй» ҡатнашҡан.
Бөгөн һайлаусылар исемлеге асыҡлана. Бының өсөн участка комиссиялары вәкилдәре өйҙәр буйынса йөрөп, халыҡ иҫәбен барлай.


text:
Владимир Путин Рөстәм Хәмитовты Рәсәй көнө менән ҡотланы
Рәсәй Президенты Владимир Путин Рөстәм Хәмитовҡа Рәсәй көнө менән ҡотлап телеграмма ебәрҙе.
— Ватаныбыҙ, уның бөйөк тарихы, быуындан быуынға тапшырыла килгән илһөйәрлек традициялары менән ысын мәғәнәһендә ғорурланабыҙ. Күп быуаттар дауамында ата-бабаларыбыҙ Тыуған илебеҙҙең азатлығын һәм бойондороҡһоҙлоғон яҡлаған, уның мәҙәни, рухи, ижади ҡеүәтен үҫтергән. Һәм беҙ – баһалап бөтөргөһөҙ ҡиммәтте ҡәҙерләп һаҡларға, Рәсәй яҙмышының, уның ышаныслы киләсәгенең һәр беребеҙгә, ижади хеҙмәтебеҙгә, яуаплы гражданлыҡ позицияһына бәйле булыуын онотмаҫҡа тейешбеҙ, — тиелә телеграммала.
Дәүләт башлығы Рөстәм Хәмитовҡа уңыштар һәм иң изге теләктәр теләне.


text:
Халыҡ ижадын үҫтереү проблемалары тикшереләсәк
Башҡортостан ҡалалары һәм райондарының мәҙәниәт бүлектәре хеҙмәткәрҙәре халыҡ ижадын үҫтереү проблемалары һәм перспективаларын тикшерәсәк. Был актуаль темаға арналған республика семинар-кәңәшмәһе 17-18 декабрҙә Өфөлә үтәсәк. Уны ойоштороусылар – БР Мәҙәниәт һәм милли сәйәсәт министрлығы һәм Республика халыҡ ижады үҙәге.
Семинар-кәңәшмә программаһында халыҡ ижады жанрҙарының бөгөнгө хәлен, БР башҡарма власть органдарының мәҙәниәт өлкәһендәге эшмәкәрлеге һөҙөмтәлелеген тикшереү, шулай уҡ 2010 йылға бурыстар билдәләү ҡаралған. Форум сиктәрендә шулай уҡ Бөйөк Ватан һуғышында Еңеүҙең 65 йыллығына арналған “Еңеү салюты” Бөтә Рәсәй халыҡ ижады фестивале лауреаттарын наградлау тантанаһы үткәреләсәк.
Семинарҙа БР Мәҙәниәт һәм милли сәйәсәт министрлығы, Республика халыҡ ижады үҙәге, Ырымбур өлкәһе Өлкә халыҡ ижады методик үҙәге һәм Башҡортостан республика мәҙәниәт техникумы вәкилдәре ҡатнашасаҡ.


text:
Айрат Шаммазов: фән һәм инновацион технологиялар – үҙгәртеп ҡороуҙар нигеҙе
Рәсәй алдына стратегик бурыс ҡуйылды – яңы, азат, көслө һәм, әлбиттә, юғары технологиялы ил булыу, ти БР Фәндәр академияһы президенты Айрат Шаммазов.
— Рәсәй Президенты Дмитрий Медведев РФ Федераль Йыйылышына йыллыҡ Мөрәжәғәтнамәһендә илде иҡтисади яңыртыуҙың стратегик йүнәлештәрен билдәләне, — тине БР Фәндәр академияһы президенты, ил етәксеһенең программа документына комментарий биреп. – Беҙҙең ҡарашҡа, был стратегик йүнәлештәр булып өр-яңы медицина, энергетик һәм мәғлүмәт технологиялары булдырыу, космос һәм телекоммуникацион системаларҙы үҫтереү торорға тейеш. Һәм бөтә был үҙгәртеп ҡороуҙарҙың нигеҙе – фән һәм инновацион технологиялар, мәғариф һәм милләт сәләмәтлеге.
Айрат Шаммазов билдәләүенсә, РФ Президенты ҡуйған маҡсаттарға өлгәшеү өсөн беҙҙең һәр беребеҙгә милли идеялар менән янырға һәм, беренсе сиратта, үҙеңдән: интеллектуаль, профессиональ, рухи үҫештән һәм сәләмәт йәшәү рәүешенән башларға кәрәк.


text:
«Юлдаш» каналы йәнә Волга буйы федераль округының иң яҡшы радиоһы тип танылды
ӨФӨ, 2015 йыл, 9 июнь. /«Башинформ» мәғлүмәт агентлығы, Ләйлә Аралбаева/.
«Юлдаш» мәғлүмәт һәм йыр-моң каналы икенсе йыл рәттән «Волга буйы федераль округының иң яҡшы радиоһы» тип танылды.
Мәскәүҙә Radio Station Awards – 2015 Бөтә Рәсәй конкурсы еңеүселәрен бүләкләү тантанаһы уҙҙы. Быйыл конкурста Рәсәйҙән 150-нән ашыу радио ҡатнашты, бөтәһе 25 номинация билдәләнде. Еңеүселәрҙе тыңлаусылар үҙҙәре асыҡланы. «Юлдаш» радиоһы өсөн 40 меңгә яҡын кеше тауыш бирҙе.
— «Юлдаш» — Бөтә Рәсәй конкурсында еңеү яулаған берҙән-бер милли радио. Был награда «Юлдаш»тың ысын мәғәнәһендә халыҡ радиоһы икәнлеген тағы бер тапҡыр раҫлай, улар өсөн мәғлүмәт, аналитика, йыр-моң тормоштарының айырылғыһыҙ бер өлөшө булып тора, — тип хәбәр итте радио хәбәрсеһе Марсель Байдәүләтов.
Радио етәкселәре һәм журналистар өсөн «Төбәк радиоһының үҫеш мөмкинлектәре» темаһына конференция ойошторолдо, унда медиаиндустрия белгестәре сығыш яһаны.


text:
Рөстәм Хәмитов: Ағас әҙерләү ҡалдыҡтары мәсьәләһен тәрән эшкәртеү генә хәл итә ала
Ҙур экологик мәсьәлә бөгөнгө көнгә ул ағас әҙерләү ҡалдыҡтары булып тора, уны урман эшкәртеү буйынса предприятиелар төҙөү менән генә хәл итеп була. Был хаҡта РФ Президентының Волга буйы федераль округындағы Тулы хоҡуҡлы вәкиле ҡарамағындағы Совет ултырышынан һуң журналистар менән әңгәмәлә Башҡортостан Президенты Рөстәм Хәмитов хәбәр итте.
— Беҙҙең эре урманлы төбәктәр бар: Пермь крайы, Киров өлкәһе, Башҡортостан, Удмуртия һәм башҡалар, һәм бөтә ерҙә лә эшкәртеү етмәй, — тине Рөстәм Хәмитов. — Ҡалдыҡтарҙың ғәйәт ҙур иҫәбе туплана. Урман ҡырҡҡанда, тапсыҡтар оса. Тап ошо «тапсыҡтар» ҡырҡҡан күләмдең 50 процентын тәшкил итә. Диләнкәләрҙән тик 50 процентын ғына сығаралар, ә 50 проценты ятып ҡала – серей, яна, тирә-яҡ мөхитте бысрата. Бөтә нәмәне эшкәртергә кәрәк. Ә, төҙөргә кәрәк предприятиеларҙан тыш, ҡайҙа?
Айырым бурыс – бизнесты бындай производстволар төҙөүҙә ҡыҙыҡһындырыу.
— Ағас әҙерләүҙең үҙ хаҡы – кубометрына 300-400 һум, ә баҙарҙа – бүрәнә һатҡанда – хаҡы кубометрына 2,5-3 мең һум тәшкил итә. Диләнкәнән ҡулланыусыға тиклем илтеп биргәндә хаҡ ун тапҡырға арта, — тине республика Президенты. — Шунлыҡтан, әлбиттә, предприятиелар ағас эшкәртеү менән ҡыҙыҡһынмай тиерлек. Бөгөн беҙ, һис шикһеҙ, бындай сеймал алыуҙа ҡыҙыҡһынған заманса предприятиелар төҙөргә тейеш. Ул ағасты тәрән эшкәртеү, ДСП, ОСП-плиталар сығарыу.
Шул уҡ ваҡытта Башҡортостан Президенты һыҙыҡ өҫтөнә алып, республика территорияһында ниндәй генә предприятиелар төҙөлмәһен, улар мотлаҡ иң ҡаты экологик стандарттарға тап килергә тейеш буласаҡ:
— Бөгөн заманса технологиялар теләһе ҡайһы производствоны ла экологик таҙа итергә мөмкинлек бирә. Абсолют һәр ҡайһыһын да, тышҡы яҡтан ни тиклем «ҡатмарлы» күренһәләр ҙә. Беҙҙә Башҡортостан Республикаһында бысраҡ экологик производстволар билдәләмә буйынса булмаясаҡ, — тип билдәләне Рөстәм Хәмитов.


text:
Башҡортостандан Мария Мирова «Яңы тулҡын 2016» конкурсы призеры булды Фото: «Детская Новая волна 2016» cfqns
Башҡортостандан Мария Мирова «Яңы тулҡын 2016» конкурсы призеры булды
Башҡортостандан Мария Мирова «Яңы тулҡын 2016» конкурсы призеры булды Фото: «Детская Новая волна 2016» cfqns
ӨФӨ, 2016 йыл, 15 август. /«Башинформ» мәғлүмәт агентлығы, Эльмира Сабирова/.
«Яңы тулҡын 2016» конкурсында Рәсәй исеменән сығыш яһаған Мария Мирова призер булды. Музыкаль фестивалгә йомғаҡ Ҡырымда, «Артек» халыҡ-ара балалар үҙәгендә яһалды. Быйыл алты бәйгесе призер исеменә лайыҡ булды.
Мәләүездән 10 йәшлек Мария Мирова өсөнсө урын яуланы. Ул уны Ҡаҙағстандан йәш йырсы Жанель Садуакас менән бүлеште.
Икенсе урынды Әрмәнстандан һигеҙ йәшлек Михаил Григорян һәм Мальтанан 10 йәшлек Эйла Манжон алды. Беренсе урынды илебеҙ өсөн сығыш яһаған 12 йәшлек Алексей Забугин һәм «ЭЙ`ВА» триоһы бүлеште.
Финалда 11 илдән 15 йәш йырсы ҡатнашты. Гала-концерт йондоҙҙар һәм фестиваль ҡунаҡтары Александр Розенбаум, Валерия, Филипп Киркоров, Влад Соколовский, Николай Басков һәм Лев Лещенко ҡатнашлығында уҙҙы.


text:
Башҡортостанда иң перспективалы кластер башланғыстары билдәләнде
Башҡортостан Фәндәр академияһы «Гербицидтар ғилми-тикшеренеү технологик институты» дәүләт учреждениеһының Гербицидтар институты нигеҙендәге Биохимия кластеры, шулай уҡ Прецизион машиналар эшләү үҙәге бөгөнгө көнгә иң перспективалы кластер башланғыстарының береһе булып тора, тип иҫәпләй Башҡортостан Хөкүмәте премьер-министры урынбаҫары – сәнәғәт һәм инновацион сәйәсәт министры Марат Мөлөков.
— Былтыр беҙ алты кластер башланғысы әҙерләнек, уларҙың икәүһе иң перспективалы күренә. Был Прецизион машиналар эшләү үҙәге һәм «Гербицидтар ғилми-тикшеренеү технологик институты» дәүләт учреждениеһы нигеҙендә эшләгән биохимия кластеры. Һәр береһенең үҙ йүнәлеше, үҙ коллективы һәм, иң мөһиме – инфраструктураһы бар, — тине журналистар менән осрашыуҙа Марат Мөлөков.


text:
Фото:
Мортаза Рәхимов Федераль суд приставтары хеҙмәте башлығы менән осрашты
Фото:
13 ноябрҙә Республика Йортонда Башҡортостан Президенты Мортаза Рәхимов республикаға танышыу сәфәре менән килгән Федераль суд приставтары хеҙмәте директоры Артур Парфенчиков менән эш осрашыуы үткәрҙе.
Федераль һәм төбәк дәүләт власы органдарының суд алып барыу тәртибен үтәү буйынса берлектәге эш мәсьәләләре тикшерелде.
Мортаза Рәхимов, суд приставтары хеҙмәте граждандарҙың конституцион хоҡуҡтарын тәьмин итеү системаһының мөһим өлөшө булып тора, иҡтисади һәм социаль мәсьәләләрҙе хәл итеүгә тос өлөш индерә, тип һыҙыҡ өҫтөнә алды.
Шулай уҡ Федераль суд приставтары хеҙмәтенең Башҡортостан Республикаһы буйынса идаралығы эшмәкәрлеге лә ҡаралды. Артур Парфенчиков, Идаралыҡтың күп йүнәлештәр буйынса эш тәжрибәһе Волга буйы федераль округында алдынғы булып тора, тип билдәләне. Рәсәйҙең баш суд приставының һүҙҙәренә ҡарағанда, Башҡортостанда илдең башҡа төбәктәрендә суд приставтары хеҙмәттәре уңышлы файҙаланырлыҡ ҡыҙыҡлы эшкәртмәләр байтаҡ.
— Мин республиканың күп кенә алыҫ райондарында булдым һәм хатта унда ла ағымдағы мәсьәләләрҙе һәм проблемаларҙы оператив хәл итергә булышлыҡ итеүсе мәғлүмәт технологиялары уңышлы файҙаланылыуын күрҙем. Һис шиһеҙ, Башҡортостан алдынғы төбәктәрҙең береһе булып тора, — тип билдәләне Артур Парфенчиков.


text:
Фото:
«Агрокомплекс-2010». Бында көрсөк һиҙелмәй
Фото:
Өфөлә асылған «Агрокомплекс» күргәҙмәһе тағы ла үҙенең муллығын иҫбатлай. Ул Рәсәйҙә иғлан ителгән көрсөктө тулыһынса кире ҡаға. Унда бөтөн нәмәне табырға мөмкин: Өфөнөң «Аврора» яуаплылығы сикләнгән йәмғиәте йүгәндәренән алып «Башсельхозтехника» асыҡ акционерҙар йәмғиәтенең мөһабәт комбайндарына тиклем.
Ғәҙәттә, күргәҙмә Өфө Спорт һарайының эске бинаһын, фойеһын һәм уның алдындағы майҙанды биләй. Элекке йылдарҙағы экспозициялар менән сағыштырғанда быйыл ойоштороусылар ҡатнашыусылар составын ярайһы уҡ киңәйткән.
Асыҡ һауала теҙелеп киткән машина-трактор паркы һәм технологик ҡорамалдар өлгөләре иғтибарҙы үҙенә йәлеп итә. Улар башлыса Рәсәйҙә етештерелгән. Экспонаттар араһында – ҡатнаш мал аҙығы мини-заводы һәм модернизацияланған тракторҙар.
Күргәҙмәлә ҡатнашыусыларҙың Спорт һарайы эсендәге бүлектәре лә һис тә ҡалышмай. Бында эшкәртелгән ауыл хужалығы продукцияһын төрөү буйынса ҡорамалдар күп ҡуйылған. «Русская трапеза» һәм «Термопак» (Мәскәү) үҙ линияларының эшен үк күрһәтә. Бер техниканы ла резинотехник изделиеларһыҙ файҙаланып булмай. Мәҫәлән, «Ремтехкомплект» (Өфө) үҙ продукцияһының киң ассортиментын тәҡдим итә. Көньяҡ Урал үлсәүҙәр заводы (Белорет) электрон ҡорамалдары менән байтаҡ майҙанды биләгән. Агросәнәғәт комплексында IT-технологияларҙы ҡулланыу иғтибарҙы йәлеп итә.
Әйткәндәй, быйыл күргәҙмәлә тауыҡтар ҡытҡылдауы һәм әтәстәр ҡысҡырыуы уға эшлеклелек атмосфераһы өҫтәй. Улар Стәрлетамаҡтың «Родонит» ҡошсолоҡ хужалығынан килтерелгән. Бында шулай уҡ Пермь, республиканың Балаҡатай фермерҙары йорт ҡуяндары менән ситлектәр ҙә бар.
Күргәҙмә етәкселәрҙә һәм белгестәрҙә генә түгел, баҡсасыларҙа ла ҡыҙыҡһыныу тыуҙыра. Орлоҡтар һәм үҫентеләр, ябыу материалдары эргәһендә халыҡ күп ҡайнашты. Республиканың эшкәртеү предприятиелары ла үҙ продукцияһын: кондитер һәм колбаса изделиеларын тәҡдим итте. Бал һатылған бүлектәрҙән дә кеше өҙөлмәне.


text:
Башҡортостанда тышҡы яҡтылыҡ системаларын яңыртыуға 1 млрд 726 млн һум йүнәлтеләсәк
Быйыл Башҡортостанда тышҡы яҡтыртыу системаларын модернизациялауға 190 млн һумдан ашыу аҡса йүнәлтелгән. Улар үҙләштерелгән, торлаҡ-коммуналь хужалыҡ хеҙмәткәрҙәре менән был программа тулыһынса үтәлгән. Аҡса өҫтәп финанслау шарттарында бүленгән: 95,2 млн һумы – республика бюджетынан, тағы ошо сама аҡсаны муниципаль берәмектәр бүлгән.
Белгестәр 44 муниципаль берәмектә 20365 урам яҡтыртҡысын ремонтлаған, алмаштырған йәки яңыһын ҡуйған. 172370 метр изоляцияланмаған сым яңыртылған.
Торлаҡ-коммуналь хужалыҡ министрлығының матбуғат хеҙмәтенән хәбәр итеүҙәренсә, программала Әбйәлил, Белорет, Баҡалы, Ғафури, Дыуан, Ейәнсура, Ишембай һәм тағы 30 райондың муниципалитеттары ҡатнашҡан. Өфөнөң, Ағиҙелдең, Күмертау, Октябрьский, Салауат, Сибай һәм Стәрлетамаҡтың урамдары хәҙер төнөн яҡтыраҡ һәм хәүефһеҙерәккә әйләнде.
«Башҡортостан Республикаһы тораҡ пункттарының тышҡы яҡтыртыу системаларын модернизациялау» айырым маҡсатлы программаһы 2015 йылға тиклем дауам ителәсәк. Дөйөм финанслау күләме 1 млрд 726 млн һум сумманы тәшкил итәсәк.
Хәтерегеҙгә төшөрәйек, 2011-2015 йылдарға «Башҡортостан Республикаһы тораҡ пункттарының тышҡы яҡтыртыу системаларын яңыртыу» айырым маҡсатлы программаһы БР Хөкүмәте ҡарары менән 2011 йылдың мартында раҫланғайны. Уны БР Торлаҡ-коммуналь хужалыҡ министрлығы әҙерләгән. Үткәрелгән сараларҙың төп маҡсаты — тораҡ урамдарын электр утын һаҡсыл файҙаланыусы ышаныслы яҡтыртыу саралары менән тәьмин итеү.
Программа сиктәрендә тышҡы яҡтылыҡ системаларын яңыртыуҙы ике этапта үткәреү ҡаралған. Бығаса урам фонарҙарына инвентаризация үткәрелһә, хәҙер тышҡы яҡтыртыу системаларына ремонт башланған — эшләмәгәндәре тергеҙелә, иҫкеләре энергияны һаҡсыл файҙаланғандарына алмаштырыла.
Икенсе этапта яңылары төҙөләсәк һәм заманса технологиялар һәм материалдар ярҙамында булғандары яңыртыласаҡ.


text:
Декабрҙә “Йөҙҙән йөҙгә” премияһы лауреаттары билдәле буласаҡ
18 декабрҙә Өфөлә ҡаланың Ижтимағи үҫеш фонды дүртенсе тапҡырына “Йөҙҙән йөҙгә” ҡала ижтимағи эшлекле премияһы лауреаттарын бүләкләү тантанаһын үткәрәсәк. Үҙ эштәре менән ҡаланың һәм унда йәшәүселәрҙең сәскә атыуына һәм үҫеүенә булышлыҡ итеүсе өфөләр бүләктәр аласаҡ.
Хәтерегеҙгә төшөрәбеҙ, «Йөҙҙән йөҙгә» премияһы 2006 йылда булдырылғайны. Үткән дүрт йылда конкурс программаһында республика баш ҡалаһында йәшәүсе 230 самаһы кеше ҡатнашты. Уларҙың эштәре менән ғорурланырға мөмкин, улар ҡалабыҙҙы төҙөкләндерә, йорттар, юлдар һала, ҡала урамдарын төҙөкләндерә, сәләмәтлегебеҙ тураһында хәстәрлек күрә, мәҙәни һәм белем биреү үҙәктәре ойоштора бит. Уҙған йылдар йомғаҡтары буйынса Фонд ярҙамында 50-нән ашыу проект бойомға ашырылды, уларҙа Өфөнөң 300 меңдән ашыу кешеһе ҡатнашты.
Быйыл “Йөҙҙән йөҙгә” премияһына дәғүә итеүселәр даирәһе киңәйҙе. Конкурста 17 йәшлек студенттар ҙа, 80 йәшлек пенсионерҙар ҙа ҡатнаша. Бөтәһе 57 заявка килде. Ойоштороу комитеты ултырышында билдәләнеүенсә, премияға дәғүә итеүселәрҙең барыһы ла — лайыҡлы һәм талантлы кешеләр.
4 декабрҙә конкурс комиссияһы ултырышы үткәрелә, унда власть, бизнес, йәмәғәт ойошмалары, киң мәғлүмәт саралары вәкилдәре инә. Тауыш биреү ябыҡ буласаҡ. 18 декабрҙә генә Өфө ҡалаһы ҡала округы хакимиәтенең ҙур залында “Йөҙҙән йөҙгә” ижтимағи эшлекле премияһына лайыҡ булыусыларҙың исемдәре аталасаҡ.
“Йөҙҙән йөҙгә” премияһын ойоштороусылар – ҡаланың Ижтимағи үҫеш фонды, Өфө ҡалаһы ҡала округы хакимиәте.


text:
1 ноябрҙә медицина-социаль ярҙам мәсьәләләре буйынса граждандар ҡабул ителәсәк
1 ноябрҙә РФ Президентының Башҡортостан Республикаһындағы йәмәғәт ҡабул итеү бүлмәһендә медицина-социаль ярҙам алыу мәсьәләләре буйынса граждандар ҡабул ителәсәк.
Ҡабул итеүҙе Һаулыҡ һаҡлау һәм социаль үҫеш өлкәһендә күҙәтеү буйынса федераль хеҙмәттең Башҡортостан республикаһы буйынса территориаль органы етәксеһе Салауат Дауытов үткәрә.
Башлана — 10 сәғәттә.
Йәмәғәт ҡабул итеү бүлмәһенең адресы: Өфө, Цюрупа урамы, 100 («Үҙәк баҙар» транспорт туҡталышы). Белешмәләр һәм алдан яҙылыу өсөн телефондар: 251-64-39, 251-77-91.


text:
Хоҡуҡ тәртибен тәьмин итеү буйынса кәңәшмә үткәрелде
Республика Йортонда Башҡортостан Президенты Рөстәм Хәмитов рәйеслегендә төбәктә хоҡуҡ тәртибен тәьмин итеү буйынса даими эшләүсе координацион совет ултырышы үткәрелде.
Ултырышта Башҡортостанда 2011 йылға хоҡуҡ тәртибен тәьмин итеү буйынса комплекслы эштәр планы раҫланды. Был планға ярашлы миграция өлкәһендә экстремизмды һәм кире процестарҙы иҫкәртеү, коррупцияға ҡаршы тороу, енәйәтселекте, балиғ булмаған үҫмерҙәрҙең тәртип боҙоуҙарын һәм наркоманияны иҫкәртеү буйынса саралар үткәреү ҡарала.


text:
Башҡортостанда һайлаусылар 91 процент килгән
Дәүләт Йыйылышы– Ҡоролтайға депутаттарҙың 60-ы бер мандатлы округ, тағы ла алтмышы партия исмелектәре буйынса һайланды. Барый Кинйәғоловтың белдереүенсә, 60 бер мандатлы округтың барыһында ла депутаттар һайланған. Партия исемлектәре буйынса һайлауҙа "Берҙәм Рәсәй" партияһы ышаныслы еңеү яулаған. Башҡортостанда Берҙәм Рәсәй партияһынан башҡа бер сәйәси партия ла парламентҡа уҙыу өсөн һайлау ҡануниәте талап иткән 7 процентлыҡ кәртәне үтә алмаған.
Шуға ҡарамаҫтан, һайлау ҡануниәтенә ярашлы, мандаттар, еңеүсе партиянан һуң икенсе урында килеүсе партия вәкилдәренә лә бүленәсәк. Был осраҡта ул коммунистар партияһы. Тимәк, алдағы биш йылда республикала ике партиялы парламент эшләйәсәк. Барый Кинйәғолов әйтеүенсә, һайлауҙар барышында ҡанун боҙоу осраҡтары теркәлмәгән.


text:
Рөстәм Хәмитов эш сәфәре менән - Сибайҙа
Республика Президенты Рөстәм Хәмитов эш сәфәре менән Сибайға юлланды. Бында ул бер нисә сәнәғәт һәм социаль объекттарға барырға планлаштыра. Улар араһына – ағас эшкәртеү һәм ағас изделиелар етештереү буйынса махсуслашҡан «Сибайлеспром» яуаплылығы сикләнгән йәмғиәте, асфальт-бетон ҡатнашмалары өсөн компоненттар етештереүсе «Технострой» яуаплылығы сикләнгән йәмғиәте.
Бынан тыш, республика етәксеһе «Учалы тау-байыҡтырыу комбинаты» асыҡ акционерҙар йәмғиәтенең Сибайҙағы филиалына, «Урал аръяғы йылылыҡ блогы» яуаплылығы сикләнгән йәмғиәтенә барасаҡ.
Шулай уҡ Рөстәм Хәмитов 55 фатирлы күп ҡатлы йорт төҙөү барышы менән танышасаҡ. Төҙөлөш эштәре социаль торлаҡ төҙөү программаһы сиктәрендә алып барыла. Бынан тыш, төбәк башлығы 220 урынға иҫәпләнгән «Әкиәт» балалар баҡсаһын ҡараясаҡ.
Тулыраҡ мәғлүмәт — «Башинформ» агентлығының киләһе хәбәрҙәрендә.


text:
23 февралдә һәм 8 мартта нисек ял итәбеҙ?
БР Хеҙмәт һәм халыҡты социаль яҡлау министрлығы мәғлүмәте буйынса, байрам көндәре менән бәйле, 2011 йылдың 23 феврале, 6, 7 һәм 8 марты ял көндәре буласаҡ.
Рәсәй Федерацияһы Хеҙмәт кодексының 112-се статьяһына ярашлы, 23 февраль – Ватанды һаҡлаусылар көнө, 8 март – Халыҡ-ара ҡатын-ҡыҙҙар көнө – байрам көндәре булып тора.
Рәсәй Федерацияһы Хөкүмәтенең 2010 йылдың 5 авгусындағы «2011 йылда ял көндәрен күсереү тураһында»ғы 600-сө ҡарары менән ял һәм байрам көндәрен һөҙөмтәле файҙаланыу маҡсатында ял көнө — шәмбе 5 марттан дүшәмбе – 7 мартҡа (байрам алды көнөнә) күсерелде.
Шишәмбе 22 февралдә һәм шәмбе 5 мартта эш көнө бер сәғәткә ҡыҫҡартыла.
РФ Хеҙмәт кодексының 120-се статьяһы нигеҙендә йыллыҡ төп йәки өҫтәмә түләүле отпускы бирелгәндә байрам көндәре — 23 февраль һәм 8 март отпускының календарь көндәре иҫәбенә индерелмәй.


text:
Быйыл XX быуат тарихындағы иң фажиғәле ваҡиғаларҙың береһе – II бөтә донъя һуғышы башланыуға 70 йыл тула. Зәйнәб Биишева исемендәге Башҡортостан Китап нәшриәте Фронт ҡаһармандары иҫтәлегенә "Хәтер" , шулай уҡ еңеү өсөн ал-ял белмәй эшләгәндәр хөрмәтенә "Тыл батырҙары" серияларын баҫҡайны. Хәҙер нәшриәт "Тыл батырҙары" йыйынтығының электрон версияһын сығарҙы.
Унда II бөтә донъя һуғышы йылдарында тыл эшсәндәре тураһында мәғлүмәттәр бирелә. Китап директоры Зөфәр Тимербулатов әйтеүенсә, электрон версия район-ҡалаларҙа йәшәүсе халыҡ һорауы буйынса булдырылған.


text:
Владимир Юрзинов «Салауат Юлаев»тың баш тренеры итеп тәғәйенләндеФото: «Салауат Юлаев» хоккей клубы
Владимир Юрзинов «Салауат Юлаев»тың баш тренеры итеп тәғәйенләнде
Владимир Юрзинов «Салауат Юлаев»тың баш тренеры итеп тәғәйенләндеФото: «Салауат Юлаев» хоккей клубы
Көн элгәре «Салауат Юлаев» хоккей клубы» автономиялы коммерцияға ҡарамаған ойошмаһы идараһының сираттағы ултырышы үтте.
Көн тәртибендә «Салауат Юлаев» хоккей клубының баш тренерын тәғәйенләү мәсьәләһе ҡаралды, тип хәбәр иттеләр клубтың матбуғат хеҙмәтенән. Клуб етәкселеге тәҡдиме буйынса идара был вазифаға йәш Владимир Юрзиновты тәғәйенләне. Бығаса ул команданың баш тренеры вазифаһын ваҡытлыса башҡарҙы.


text:
Владимир Путин ҡуйған бурыстарҙы үтәүгә иғтибарҙы тупларға
Республика Хөкүмәтенә ил Хөкүмәте Рәйесе Владимир Путин ҡуйған төп бурыстарҙы тормошҡа ашырыуға айырыуса иғтибарлы ҡарарға кәрәк, тип һыҙыҡ өҫтөнә алды Мортаза Рәхимов республика парламентына Мөрәжәғәтнамәһендә. Билдәле булыуынса, уларҙан иң беренсеһе – төп предприятиеларҙың тотороҡло эшләүен тәьмин итеү, уларҙы техник яңыртыу һәм модернизациялау программаларына булышлыҡ итеү. Икенсеһе — ватан юғары технологик экспортты стимуллаштырыу. Өсөнсөһө – торлаҡ төҙөлөшөн үҫтереү. Дүртенсеһе – эске талапҡа ярҙам. Һәм, әлбиттә, эшһеҙлеккә ҡаршы көрәш, моноҡалалар проблемаларын хәл итеү. Башҡортостан үҫештең бөтә төп күрһәткестәре буйынса үҙенең алдынғы позицияларын һаҡларға тейеш, тип иҫәпләй Мортаза Рәхимов.
Республикала күрелгән көрсөккә ҡаршы саралар иҡтисадтағы хәлде контролдә тоторға, бөтә социаль йөкләмәләрҙе үтәп сығырға ярҙам итте. Ләкин өлгәшелгәндә туҡтап ҡалырға ярамай, алға барырға кәрәк. Бөгөн, һис ҡасан булмағанса, идара итеүҙә яңы ҡараштар, Башҡортостанды модернизациялау процестарын яңыса күреү талап ителә.
— Беҙҙең стратегия – Башҡортостан киләсәгенең сифат яғынан яңы образын булдырыу, ә бының өсөн халҡыбыҙҙың ижади, интеллектуаль потенциалын берләштерергә кәрәк, — тип билдәләне республика башлығы. — Төп бурыстарҙың береһе булып халыҡты мөмкин тиклем күберәк эш менән тәьмин итеү тора. Хатта көрсөк йылында ла беҙ яңы производство объекттары индереү иҫәбенә 6 меңдән ашыу яңы эш урыны ойоштора алдыҡ. Ә яҡындағы йылдарҙа кәмендә 50 мең эш урыны булдырыу бурысы тора.


text:
«Ләйсән» халыҡ бейеүҙәр ансамбле Башҡортостандан Сочиҙа Бөтә Рәсәй халыҡ мәҙәниәте фестивалендә сығыш яһаны
ӨФӨ, 2014 йыл, 5 ноябрь. /«Башинформ» мәғлүмәт агентлығы, Ләйлә Аралбаева/.
Сочиҙа Рәсәй Федерацияһы Мәҙәниәт министрлығы булышлығында беренсе Бөтә Рәсәй халыҡ мәҙәниәте фестивале һәм күргәҙмәһе уҙҙы.
Фестивалдә Башҡортостандан республиканың алдынғы коллективтарының береһе – «Ләйсән» халыҡ бейеүҙәр ансамбле сығыш яһаны. Ул былтыр «Рәсәй Федерацияһының атҡаҙанған халыҡ ижады коллективы» тигән маҡтаулы исемгә лайыҡ булды. Был Учалы ҡалаһы һәм районының ярты быуат тарихҡа эйә булған алдынғы коллективтарының береһе. 1972 йылдан алып «Халыҡ ансамбле» исемен йөрөтә.
Фестиваль Рәсәйҙең бөтә төбәктәренең халыҡ мәҙәниәте йолаларын пропагандалаусы сағыу ваҡиғаға әйләнде, тип хәбәр иттеләр БР Мәҙәниәт министрлығында. Тәүге тапҡыр бер майҙансыҡта РФ 85 субъектынан иң яҡшы халыҡ коллективтары йыйылды. Фестивалгә ике меңдән ашыу кеше – ижади делегациялар, һөнәрселәр һәм халыҡ кәсептәре оҫталары килде. Байрамда бөтә ҡатнашыусыларҙың һәм ҡунаҡтарҙың илдең гимнын башҡарыуы фестиваль асыу кульминацияһы булды. Күргәҙмәлә 80-дән ашыу павильон асылды, алты концерт майҙансығы эшләне.
Бөтә Рәсәй халыҡ мәҙәниәте фестивале һәм күргәҙмәһенең төп маҡсаттарының береһе – ил төбәктәренең бөтә халыҡ ижады йүнәлештәрен күрһәтеү, шулай уҡ мәҙәниәттәрҙең үҙ-ара байыуына, этник-ара һәм милләт-ара мөнәсәбәттәрҙең аһәңлегенә һәм Рәсәй халыҡтары араһында дуҫтарса мөнәсәбәттәрҙе нығытыуға тәьҫир итеү.


text:
Рөстәм Хәмитов Рәсәйҙең тәрән тикшеренеүҙәр фонды советы рәйесе Владислав Панченко менән осраштыФото: Башҡортостан Башлығының матбуғат хеҙмәте
Рөстәм Хәмитов Рәсәйҙең тәрән тикшеренеүҙәр фонды советы рәйесе Владислав Панченко менән осрашты
Рөстәм Хәмитов Рәсәйҙең тәрән тикшеренеүҙәр фонды советы рәйесе Владислав Панченко менән осраштыФото: Башҡортостан Башлығының матбуғат хеҙмәте
ӨФӨ, 2015 йыл, 15 октябрь. /«Башинформ» мәғлүмәт агентлығы, Александр Смирнов/.
14 октябрҙә Республика йортонда Башҡортостан Башлығы Рөстәм Хәмитов Рәсәйҙең тәрән тикшеренеүҙәр фонды советы рәйесе, Рәсәй Фәндәр академияһының Лазер һәм мәғлүмәт технологиялары проблемалары институты директоры, физика һәм математика фәндәре докторы, Рәсәй Фәндәр академияһы академигы Владислав Панченко менән осрашты. Яҡтар фәндең һәм етештереүҙең үҙ-ара эш итеү, республикала инновация технологияларының үҫеше мәсьәләләрен тикшерҙе.
Республика Башлығы Башҡортостанда бойомға ашырыу күҙалланған төп инновация йүнәлештәрен билдәләне. Улар иҫәбендә – сәнәғәт роботтарын эшләү буйынса предприятие, яңы прототип үҙәктәре, шулай уҡ Аҙ тоннажлы химия үҙәген асыу.
– Беҙ – ҙур тоннажлы етештереү буйынса чемпион. Йөҙҙәрсә мең тонна төрлө продукт. Әммә был тәүге эшкәртеү. Ә тәрән эшкәртеү юҡ. Шуға күрә беҙ Рәсәйҙең Энергетика, Сәнәғәт һәм сауҙа министрлыҡтары, «Ростех», «Башнефть» менән берлектә Аҙ тоннажлы химия үҙәген ойошторабыҙ, – тип билдәләне Рөстәм Хәмитов.
– Әле генә һеҙ коллегаларыбыҙ менән тикшергән йүнәлештәрҙе билдәләп үттегеҙ. Улар берлектәге эштең нигеҙе булыуы ихтимал тип уйлайым, – тине Владислав Панченко. – Мин тағы ла бер мөһим секторҙы – юғары технологиялы медицинала аддитив технологиялар, заманса фотоника ҡулланыуҙы өҫтәр инем. Беҙ бында күп эштәр башҡара алабыҙ. Һеҙҙә ҡеүәтле офтальмология үҙәктәре бар, кардиохирургия донъя кимәлендә. Улар илебеҙҙә, беҙҙең институттарҙа әҙерләнгән аппараттар менән эшләй.
Осрашыу барышында Башҡортостан Хөкүмәте менән Рәсәйҙең тәрән тикшеренеүҙәр фонды араһында килешеүгә ҡул ҡуйылды. Документ тәрән фәнни тикшеренеүҙәр, шул иҫәптән дисциплина-ара проекттары төбәк конкурстарын уҙғарыуҙы, шулай уҡ халыҡ-ара ғилми саралар ойоштороуҙы күҙ уңында тота.


text:
Өфөнөң Калинин районында универсаль спорт майҙансығы асыла
Яңы уҡыу йылына Өфөнөң Калинин районы балалары ҙур бүләк аласаҡ – тиҙҙән дөйөм майҙаны 800 квадрат метрлыҡ тренажер-гимнастика комплексы булған күп функциялы яңы спорт майҙансығы сафҡа индереләсәк.
Яңы спорт майҙансығы Черниковка урамы, 89 адресы буйынса 75-се урта дөйөм белем биреү мәктәбе биләмәһендә урынлашҡан. Уны асыу тантанаһы 24 августа сәғәт 11-гә билдәләнгән.
Тантаналы өлөштән һуң бында Калинин районының «социаль хәүеф төркөмө»нә ҡараған үҫмерҙәре араһында «Көслөләр, ҡыйыуҙар, етеҙҙәр» ярыштары үтәсәк, тип хәбәр иттеләр «Башинформ» агентлығына район хакимиәтенең мәғлүмәт-аналитика бүлегенән.
Әйткәндәй, был спорт майҙансығы берәү генә түгел, бөгөнгө көндә ҡалабыҙҙа бындай 20-нән ашыу спорт ҡоролмаһы иҫәпләнә.
Бындай майҙансыҡтар төҙөлөшөндә иң яҡшы заманса технологиялар һәм материалдар ҡулланыла. Махсус япма полиуретан һеңдерелгән резина онтағынан тора. Ул тиҙ кибә, йәрәхәттәрҙән һаҡлай, һығылмалы һәм тиҙ хәрәкәт итергә мөмкинлек бирә. Япмаға төшөрөлгән сағыу билдәләр арҡаһында майҙанды мини-футбол, гандбол, баскетбол, волейбол, йәйге осорҙа теннис һәм ҡышын хоккей уйындары өсөн файҙаланырға мөмкин.


text:
Башҡортостан буйынса ЮХХДИ автобус водителдәренә видеокүҙәтеү ойошторҙо Фото: автор
Башҡортостан буйынса ЮХХДИ автобус водителдәренә видеокүҙәтеү ойошторҙо
Башҡортостан буйынса ЮХХДИ автобус водителдәренә видеокүҙәтеү ойошторҙо Фото: автор
ӨФӨ, 2016 йыл, 7 октябрь. /«Башинформ» мәғлүмәт агентлығы, Ксения Калинина/.
Башҡортостан буйынса ЮХХДИ идаралығы автобус водителдәренә видеокүҙәтеү ойошторҙо. Был эш даими буласаҡ, тип яҙҙы үҙенең блогында республиканың баш дәүләт автоинспекторы Динар Ғилметдинов.
Йәшерен контроль пассажир транспорты водителдәренең юл ҡағиҙәләрен нисек үтәүен күҙәтеү өсөн ойошторолған.
ЮХХДИ-һы экипажы маршрут башланғандан алып автобустың бөтә юлын видеорегистраторға төшөрә. Һуңғы туҡталышта водитель ҡағиҙәләрҙе боҙоу осраҡтарын ҡарай ала.
Рәсәйҙең Административ хоҡуҡ боҙоуҙар тураһында кодексына ярашлы юл хәрәкәте ҡағиҙәләрен боҙған өсөн ҡарарҙар сығарыла.


text:
Мәскәүҙә Бөтә Рәсәй урман форумы асылды
Бөгөн Мәскәүҙә урман комплексы хеҙмәткәрҙәренең Бөтә Рәсәй урман форумы асылды. Уның эшендә Башҡортостандың урман хужалығы министры Рәжәп Нәбиуллин етәкселегендәге республика делегацияһы ҡатнаша. Делегация составында шулай уҡ Башҡортостандың Урман хужалығы министрлығы ҡарамағында булған бер нисә дәүләт унитар предприятиеһы етәкселәре, республикала ағас әҙерләү һәм эшкәртеү өлкәһендә махсуслашҡан бәләкәй һәм урта эшҡыуарлыҡ субъекттары вәкилдәре бар.
Был ҙур сараны ойоштороусы булып Федераль урман хужалығы агентлығы сығыш яһай. Унда Рәсәйҙең барлыҡ «урманлы» төбәгенән 600-ҙән ашыу кеше ҡатнаша.
Урман комплексының 2011 йылғы эшмәкәрлегенә йомғаҡ яһау, тармаҡты үҫтереүҙең өҫтөнлөклө йүнәлештәрен һәм урман хужалығы өлкәһендә дәүләт сәйәсәтенең төп алымдарын билдәләү форум маҡсаттары булып тора.
Бөтә Рәсәй форумын асыу тантанаһында урман комплексы хеҙмәткәрҙәрен Рәсәй Хөкүмәте рәйесенең беренсе урынбаҫары Виктор Зубков сәләмләне.
Иҫегеҙгә төшөрәбеҙ, Виктор Зубков 2007 йылда Рәсәй Федерацияһы Хөкүмәте ҡарамағында булдырылған Урман комплексын үҫтереү буйынса советҡа етәкселек итә.
Илдең яңы урман сәйәсәтенә бағышланған пленар ултырыштан тыш, тематик түңәрәк өҫтәлдәр, күргәҙмә үткәреү ҙә планлаштырыла.


text:
2010 йылда Башҡортостандың төҙөлөш ойошмаларында производствола 12 кеше һәләк булған
Былтыр Башҡортостандың төҙөлөш ойошмаларында производствола бәхетһеҙ осраҡтар һөҙөмтәһендә 12 кеше һәләк булған. 22 кеше ауыр йәрәхәттәр алған. Шулай уҡ юл-транспорт фажиғәһе һөҙөмтәһендә бер төркөм кешеләр зыян күргән. Был хаҡта «Башинформ» агентлығына Төҙөлөш һәм архитектура буйынса дәүләт комитетының матбуғат секретары Фидарис Багаев хәбәр итте.
Бейектән ҡолау һәм материалдар менән инструменттарҙың кешеләрҙең өҫтөнә төшөүе (алты осраҡ) үлемгә килтергән бәхетһеҙлек осраҡтарының киң таралған сәбәбе булып тора.
Дәүләт хеҙмәт инспекцияһы хеҙмәткәрҙәре менән берлектә Төҙөлөш һәм архитектура буйынса дәүләт комитеты менән үткәрелгән тикшереүҙәр төҙөлөш объекттарында хеҙмәткәрҙәрҙең бик йыш хәүефһеҙ эш шарттары менән тәьмин ителмәүен күрһәтә. Бинаға инеү урынын ойоштороуҙа һәм һаҡланыу өсөн козыректар урынлаштырыуҙа төҙөлөш нормалары талаптары һәм ҡағиҙәләре күҙәтелмәй. Хәүефле производство факторҙары зоналарына хәүефһеҙлек билдәләре һәм иҫкәртеүсе кәртәләр ҡуйылмай. Бынан тыш, эшселәр махсус кейемһеҙ һәм индивидуаль һаҡланыу сараларынан тыш эш урынына үткәрелә.


text:
Иң яҡшы муниципалитеттар бүләкләнде
Шаршамбы Республика Йортонда «Башҡортостан Республикаһының иң яҡшы муниципаль берәмеге» конкурсы еңеүселәре бүләкләнде. БР Муниципаль берәмектәр Советы һәм Республика Президенты ҡарамағындағы Урындағы үҙидара буйынса совет тарафынан ойошторолған конкурс инде өсөнсө тапҡырына үткәрелә. Ул йылдан-йыл ҙурыраҡ популярлыҡ яулай бара. Был турала унда ҡатнашыусылар һаны ла раҫлай. Конкурс тәүге тапҡыр ойошторолған саҡта унда төрлө номинацияларҙа бер нисә генә кеше ҡатнашты. Аҙаҡтан ҡатнашыусылар һаны йөҙгә етте, ә быйыл инде 150-нән ашып китте.
— Урындағы үҙидараны үҫтереү бөгөн көстәрҙе мөмкин тиклем туплауҙы талап итә, — тине БР Президенты Хакимиәте Етәксеһе Николай Курапов, конкурста ҡатнашыусыларҙы һәм еңеүселәрҙе ҡотлап. — Урындағы үҙидара – туранан-тура халыҡ тарафынан ойошторолған мөһим власть органдарының береһе. Ил Президенты Дмитрий Медведев, урындағы үҙидараның төп бурысы — граждандарға үҙ проблемаларын, өҫтән күрһәтмәһеҙ, үҙ аллы хәл итеү мөмкинлеге биреү, тип күп тапҡырҙар һыҙыҡ өҫтөнә алды. Башҡортостанда бындай мөһим проблемалар ысынлап та урында хәл ителеүе беҙҙе шатландыра.
Быйылғы конкурстың үҙенсәлеге номинациялар һанының 17-гә тиклем артыуында – былтырғыларға тағы етәү өҫтәлде: «Иң яҡшы вәкәләтле орган», «Вәкәләтле органдың иң яҡшы депутаты», «Муниципаль райондың иң яҡшы сайты», «Ҡала округының иң яҡшы сайты», «Гражданлыҡ әүҙемлеген дәртләндереүҙең иң яҡшы практикаһы» һәм башҡалар.
Конкурста республиканың бөтә муниципаль берәмектәре лә ҡатнашты. Дүртөйлө ауыл Советының эштәр менән идара итеүсеһе Роза Мельникова – ауыл биләмәләре араһында, Мәләүез ҡалаһы хакимиәте башлығы урынбаҫары Игорь Туманин – ҡала биләмәләре араһында, Өфө ҡалаһының Ленин районы хакимиәте башлығы урынбаҫары Мирхәт Ҡәҙәрғолов – ҡала округтары араһында һәм Ҡариҙел районы хакимиәте башлығы урынбаҫары Илдар Ғарифуллин иң яҡшы муниципаль хеҙмәткәрҙәр тип танылды. Ҡала биләмәһенең иң яҡшы башлығы тип – Бөрө ҡалаһы башлығы Евгений Виноградов, ә иң яҡшы ауыл биләмәһе башлығы тип Ҡариҙел ауыл Советы башлығы Рәмил Вәлинуров танылды. Ҡала һәм райондарҙың иң яҡшы сайттары өсөн беренсе урындар Октябрьский ҡалаһы һәм Мәләүез районы хакимиәттәренә бирелде. Ә урындағы үҙидара органдары эшмәкәрлеген яҡтыртыусы иң яҡшы журналист быйыл «Сибайский рабочий» гәзите хәбәрсеһе Лидия Громова булды.


text:
Фото:
«Йәшел аҙна-2010» күргәҙмәһен үткәреүҙә ярҙам иткән өсөн рәхмәт белдерелде
Фото:
Башҡортостан Республикаһы Президенты Мортаза Рәхимов исеменә Рәсәй Федерацияһының ауыл хужалығы министры Елена Скрынниктан рәхмәт хаты килде.
Хатта шулай тиелә:
«Хөрмәтле Мортаза Ғөбәйҙулла улы!
Берлинда “Йәшел аҙна-2010” Халыҡ-ара күргәҙмәһендә Рәсәй экспозицияһын ойоштороуға ҙур өлөш индергәнегеҙ өсөн рәхмәт белдерәм.
Башҡортостан Республикаһы традицион рәүештә 2011 йылдың ғинуарында Берлинда үтәсәк “Йәшел аҙна-2011” Халыҡ-ара күргәҙмәһендә ҡатнашыуға ла шундай уҡ яуаплылыҡ һәм ҡыҙыҡһыныусанлыҡ менән әҙерләнер, тип ышанам.
Һеҙгә Рәсәй именлеге хаҡына уңышлы эшләүегеҙҙе теләйем
Министр Е.Скрынник».